Бирга ибодат қиламиз 37 — Dilkashradio.com\nБирга ибодат қиламиз 37\nЮрагингиз эшигини Масиҳга очганингиздан кейин Сизнинг қилишингиз керак бўлган биринчи ишингиз – Худо Сизга нажот бергани учун Унга миннатдорчилик билдириш. Агар сиз Луқо китобининг 17 боби 15 хамда 16 оятларини ўқиб кўрсангиз айнан шу хақида билишингиз мумкин. Манашу сизга совға сифатида берилган қимматбаҳо инъомни миннатдорчилик билдирмай қабул қилиб бўлмайди. Агар миннатдорчилик чин кўнгилдан бўлса, у Худога ёқади. Чунки Забур китобининг 49 саноси 23 оятида шу хақида гапириб ўтилади. Иккинчидан қиладиган ишингиз сиз энди Исони бошқалар олдида очиқ тан олишингиз керак. Чунки сизга нажот берган Нажоткорнинг Ўзи бундай деган: “Кимда-ким инсонлар олдида Мени тан олса, Мен ҳам осмондаги Отамнинг олдида уни тан оламан”.\nБошқаларга Сиз энди Исо Масиҳда имон орқали Худонинг фарзанди бўлганлигингизни айтиб беринг. Учинчидан, Сиз ҳар куни вақтингизни ибодат ва Худонинг Каломини ўқиб мадад олишга бағишланг. Хар биримизга қўйиладиган асосий талаб – изчил ибодатли ҳаётга амал қилишдир. Ибодатнинг нима эканлигини ва уни маззасини татиб кўрган хар бир Масихий тинимсиз ибодатчига айланиши турган гап. Албатта хар биримиз ибодат қилганимизда ибодатларимиздан Худованд хамда ўзимиз завқланишимиз лозим. Завқланиб ибодат қилиш бу – Худога cаждадир. Қуйида Муқаддас Китобдан олинган, завқли ибодатни ифодаловчи бир нечта парчаларни келтириб ўтмоқчимиз. Агар биринчи Шохлар китобини иккинчи боби биринчи ва иккинчи оятларини ўқисак, шундай ибодатга кўзимиз тушади. “Ханна шундай ибодат қилди:\n“Эгам туфайли кўнглим тоғдай кўтарилди, қувватимни оширган Ўшадир. Душманларим олдида мақтанурман, нажот берганинг-чун севинурман. Эгам – танҳо ва ҳақиқий Худо, ҳа, Сендан бошқаси йўқ, эй, Эгам. Худойимиздай қоя йўқдир”. Яна иккинчи шохлар китобининг еттинчи боби йгирма иккинчи оятида шундай ибодат ёзилган: “Нақадар улуғворсан, эй, Эгамиз Раббий! Сенга ўхшаган бошқа Худо ҳақида ҳеч қачон эшитмаганмиз, Сенинг асло ўхшашинг йўқ, Сендан ўзга Худо йўқ!” Забур китобининг бир юз қирқ тўртинчи саноси учинчи оятида эса “Худованд бузруквордир, У кўп мақтовга сазовордир, Унинг буюклигига ақл етмас”-деб айтилади. Ибодат – бизнинг истакларимизни Худо олдида ифодаланишидир. Аслида ибодат – завқни ифодалашдан хам улуғроқ бир нарсадир. Ибодат Худога бизнинг ўйлашимизча ўзимиз муҳтож бўлган нарса ҳақида ва Ундан нима олишни хоҳлашимиз ҳақида айтади.\nМасалан, Ёқуб Ундан овқат ва кийим ҳақида сўраган. Биз манашу ибодат хақида Ибтидо китобининг 28 боби 20 оятида ўқиб амин бўлишимиз мумкин. Биз ҳам худди шундай ибодат қилишимиз мумкин; бироқ сўрашимиз учун бундан хам улуғроқ нарсалар бор. Бизнинг руҳий эҳтиёжларимиз моддий эҳтиёжларимиздан кўра анча оғир келади ва биз расул Павлус қилганидай, бу ҳақиқатни ўз ибодатларимизда тан олишимиз лозим. Хаворий Павлус шундай деган эди:\n“Сизлар Масиҳ билан бирга тирилган экансиз, юқоридаги, Масиҳ бўлган жойдаги нарсаларни изланглар; У самода Худонинг ўнг томонида ўтирибди”\nЯнги ҳаёт 01


Honda Mazda MX-5га рақобатчи тайёрлайди » Скачать музыку бесплатно новинки музыки 2016-2017\nHonda Mazda MX-5га рақобатчи тайёрлайди\nКомментариев: 0 Просмотров: 365 Дата: 8-12-2015, 08:35 ELLO Янги моделнинг мотори олдида жойлашган, узатма эса орқа ғилдиракни ҳаракатлантиради. Хондачилар Mazda MX-5дан кўра тезкорроқ спорткар ишлаб чиқаришга бел боғлаган. Бунинг учун S2000 номли бўлажак рақобатчига 1,5 литрли турбомотор ўрнатилади. Мотор қуввати 180 от кучига тенг. Янги спорткарнинг яна бир шиддаткор вариантига 2 литрли 310 от кучига тенг қуввати бор турбомотор ўрнатилади. Иккала двигатель версиялари ҳам 6 поғонали механик трансмиссия билан ишлайди. Тахмин қилинганидек Honda S2000 гибрид бўлмайди. Аммо компания келажакда гибрид модель яратиш устида бош қотирмоқда.


Шифокорларнинг касбий фаолиятини эксперт комиссиялари текширади — Фарғона шифокори\nВазирлар Маҳкамасининг 2018 йил 18 июнь 456-сон қарори билан Тиббиёт ташкилотлари врачларининг касбий фаолиятини ўрганиш тартиби тўғрисида Низом тасдиқланди, деб хабар беради «Norma».\nЭксперимент тариқасида Фарғона вилоятида жорий йилнинг охиригача тиббиёт ходимларининг касбий фаолиятини ўрганиш тизими жорий этилади. Ҳар бир давлат тиббиёт ташкилотида у ерда турли ихтисослик йўналишлари бўйича ишлайдиган врачлар таркибида эксперт гуруҳлари ташкил этилади.\nУлар тиббиёт ходимларининг ишини ўрганади ва таҳлил қилади, улар томонидан даволаш-диагностика стандартларига риоя қилинишини назорат қилади, даволаш жараёнида йўл қўйилган камчиликларни аниқлайди, тизимли хатоларни бартараф этиш бўйича чоралар кўради, шунингдек қоидабузарликлар учун врачларни жазолайди.\n2019 йил 31 январга қадар эксперимент натижалари таҳлил қилинади ва уни давом эттириш ҳамда соғлиқни сақлашнинг бошқа барча ташкилотларига татбиқ этиш тўғрисида қарор қабул қилинади.\nХусусий тиббиёт клиникалари учун низом тавсиявий тусга эга.\nЭксперт гуруҳлари таркиби юқори турувчи соғлиқни сақлаш органи билан келишилган ҳолда тиббиёт ташкилоти раҳбари томонидан тасдиқланади. Врачлар учун гуруҳга аъзолик — жамоатчилик асосида, таркиб эса ҳар йили тасдиқланади. Гуруҳлар мажлислари заруратга қараб, бироқ ҳар ойда камида бир марта ўтказилади. Шунингдек, гуруҳга врачлар томонидан беморларга юритилган бирламчи тиббий ҳужжатларни ўрганиш ва таҳлил қилиш юклатилади.\nАлоҳида эътибор стационар тиббий хизматга қаратилади. Бу йўналишни назорат қилиш учун гуруҳ:\nбемор қабул бўлимида ўтказилган вақти, ташхис аниқланган муддат;\nдаво муолажалари асосли ва тўғри бажарилганлиги (лаборатория, диагностика, оператив ва б.);\nташхис нотўғри қўйилганлиги боис анестезия ва реанимация жараёнида вужудга келган асоратларнинг таҳлил қилинганлиги;\nдаволаш жараёнида ва тузалишнинг эрта даврларида беморларнинг парвариши тўғри олиб борилганлиги таҳлилларининг амалга оширилганлигини ўрганади.\nЎрганиш натижалари аниқ врачнинг касбий фаолияти бўйича тушган шикоятлар каби гуруҳ мажлисларида муҳокама қилинади. Унинг натижалари бўйича тегишли хулоса тайёрланади ва тиббиёт ташкилоти раҳбарига тақдим этилади.\nТиббий хизмат кўрсатиш жараёнида беморга моддий зарар етказилган тақдирда уни қоплаш бўйича жавобгарлик врачга юклатилиши мумкин.\nШунингдек бирламчи тиббий ҳужжатларни, жумладан, рецептни электрон шаклда тўлдиришни жорий этиш ва уни тегишли дорихоналардаги маълумотлар базасига жойлаштиришни таъминлайдиган ахборот тизимини босқичма-босқич амалга киритиш режалаштирилаётир. Тегишли чора-тадбирлар режаси 3 ой муддатда тасдиқланади.\nҲужжат 18.06.2018 йилда кучга кирди.\n← ЖИНСИЙ ТАРБИЯ: келин-куёвга маслаҳатлар (1-қисм)\nОртиқча вазн-жиддий муаммоми? →\n10.10.2019 fsh.uz 194\n06.01.2018 fsh.uz 828\n14.05.2019 fsh.uz 436


17 августни Тошкентнинг пойтахт сифатидаги таваллуд куни этиб белгилаш таклифи билдирилди - UzNews.uz\n17 августни Тошкентнинг пойтахт сифатидаги таваллуд куни этиб белгилаш таклифи билдирилди\nПойтахт ҳокимлиги қошидаги Жамоатчилик кенгаши Тошкентнинг пойтахт сифатидаги таваллуд кунини белгилашни таклиф қилди.\nТошкент шаҳар ҳокимлиги ҳузуридаги Жамоатчилик кенгаши 17-августни Шаҳар куни деб эълон қилишни таклиф этмоқда.\n«Шаҳар кунини белгилаш ҳақида гап-сўзлар анчадан бери юради – Тошкент ҳануз ўз байрамига эга эмас. Биз эса, байрам санасини танлаш учун яхшигина важни топдик», дейилади Тошкент шаҳар ҳокимлиги ҳузуридаги Жамоатчилик кенгаши маълумотида.\nТаъкидланишича, 90 йил олдин, яъни 1930 йил 17 августда Ўзбекистон пойтахти Самарқанддан Тошкентга ўтказилган. Ўзбекистон Социалистик Республикаси Советлар марказий ижроия қўмитасининг қарорига кўра, пойтахт алмашинишининг сабаби асосий пахта етиштириш ва саноат ҳудуди – Фарғона водийсига яқинлигини ҳисобга олган ҳолда, давлат бошқарувини оптимиллаштириш бўлган.\nПойтахт ҳокимлиги қошидаги Жамоатчилик кенгаши вакиллари 17 августга яқин якшанба кунини Шаҳар куни деб ҳисоблашни ва уни ҳар йили кенг нишонлашни таклиф этмоқда.\n«Таклиф этилаётган сана қатор сабабларга кўра оптимал ва байрам тадбирлари ўтказилиши учун қулай ҳисобланади», дейилади хабарда.


Қишлоқ хўжалиги 13.09.2019 145\nУ юқори наслдор элита синфига мансуб қора ва кўк рангли қоракўл зотли қўйлар етиштиришга ихтисослаштирилган.\nМазкур станция директори Муҳитдин Расуловнинг таҳририятимизга маълум қилишича, бу янги тузилма мамлакат Президентининг жорий йил 16 августдаги "Қоракўлчилик тармоғини комплекс ривожлантириш чора-тадбирлари тўғрисида"ги қарорига мувофиқ ташкил этилган.\n- Ушбу ҳужжат билан Ветеринария ва чорвачиликни ривожлантириш давлат қўмитаси, республика "Қоракўлчилик" уюшмаси ҳамда Навоий ва Қашқадарё вилояти ҳокимликларининг Навоий вилоятида қоракўл зотли қўйларнинг сур ранги бўйича, Қашқадарё вилоятида қора ва кўк ранги бўйича юқори элита синфли наслдор қоракўл қўйлар етиштиришга ихтисослаштирилган илмий-наслчилик тажриба станцияларини ташкил этиш тўғрисидаги таклифи маъқулланиб, уларнинг асосий вазифалари ҳам белгиланди, - дейди М.Расулов. - Хусусан, станциямизнинг энг муҳим функцияларидан бири юқори наслдор элита синфига мансуб қора ва кўк рангли қоракўл зотли қўйлар отарларини илмий асосда ташкил этишдан иборатдир. Бунинг учун наслчилик ва сунъий уруғлантириш ишларини тизимли йўлга қўйиб, бунда ранглар бўйича қимматли экспортбоп ярим доира қаламгул, қовурғасимон ва ясси гул типидаги қоракўл қўйлар селекциясига алоҳида эътибор қаратамиз. Шунингдек, жаҳон мўйна бозорлари талабидан келиб чиқиб, қоракўл терининг рақобатбардош турларини яратамиз ҳамда аҳоли хонадонлари, деҳқон ҳамда фермер хўжаликларига юқори маҳсулдор қоракўл қўй ва қўчқорларни тизимли равишда етказиб берамиз.\nҒузор тумани Қоракамар қишлоғида жойлашган коракўлчилик илмий-наслчилик тажриба станциясига бугунги кунда 7400 гектар яйлов ер ажратилиб, 1200 бош наслдор қоракўл қўйлар олиб келинган. Яқин вақт ичида уларнинг бош сонини 2000 тага етказиш назарда тутилган.\nДавлат раҳбарининг юқорида қайд этилган қарори билан тасдиқланган прогноз параметрларига биноан, 2021 йилда Қашқадарёда қоракўл зотли қўйлар бош сони 2018 йилга нисбатан 417 минг бош ёки 25 фоизга кўпайиб, 2 миллион 118 минг бошни ташкил қилади. Шу вақт давомида жун ва қоракўл тери ишлаб чиқариш ҳажми ҳам 25 фоизга ўсади.\nВилоятимиздаги наслчилик қоракўлчилик хўжаликлари томонидан 2020 йилда 6 минг дона экспортбоп қоракўлча тери ишлаб чиқарилиб, 60 килограмм ноёб доривор воситалар ишлаб чиқаришда фойдаланиладиган қоракўлчилик хом ашёси (тимус) етказиб берилади. 2021 ва 2022 йилларда эса бу кўрсаткичлар тегишли равишда 7,6 минг дона ва 76 килограмм ҳамда 9,6 минг дона ва 96 килограммни ташкил этади.\nЭътиборли томони, 2019-2023 йилларда қоракўлчилик хўжаликларига етиштириб экспортга сотилган ҳар бир дона қоракўл териси учун Ўзбекистон Республикаси Давлат бюджетидан 50 минг сўмдан ва ҳар бир дона қоракўлча териси учун 75 минг сўмдан субсидиялар ажратилади.\nЯна бир муҳим янгилик. Жорий йилда "Муборак қоракўл наслчилик" масъулияти чекланган жамияти томонидан қиймати 8 миллиард сўмга тенг инвестиция лойиҳаси амалга оширилиб, қоракўл ва қўй териларини қайта ишлаш йўлга қўйилади. Тез орада Муборак туманига Хитойдан янги ишлаб чиқариш учун зарур технологик асбоб-ускуналар келиши кутилмоқда.


Битта уйдан ортиқ жойлар мулкдорларини бирлаштирувчи УМШда қонун ҳужжатларига кўра ҳар бир уйга алоҳида ёндашув назарда тутилган. Бу нима учун керак? Бу ширкатлар фаолиятининг шаффофлигини, мулкдорларнинг унга бўлган ишончини, унинг ишини осонроқ назорат қилишни таъминлайди, яшовчиларнинг тўлов интизомини оширади.\nАслини олганда ҳам биздаги ҳар бир уйнинг техник ҳолати турлича, демак, уларга талаб қилинган харажат ҳам турлича бўлади. Одатда муаммолар уларни кўришмаётган жойларда ёки муаммоларни кўришни исташмаётган ҳамда алоҳида ҳисоб юритиш бўйича қўшимча юмушни ўз зиммасига олишни хоҳлашмаган жойларда юзага келади. Чунончи ҳар бир уй бўйича алоҳида ҳисоб юритиш кўп вақтни олади. Шунинг учун кўпгина УМШлар тенглаштиришни хуш кўришади – бадал миқдорини ҳар бир кўп қаватли уйнинг ҳақиқатдаги талаб-эҳтиёжидан келиб чиққан ҳолда белгилаш ўрнига, унинг ягона миқдорини ўрнатишади. Бу ўринда кўпинча аҳолини рўкач қиладилар. Айрим одамлар алоҳида ҳисоб юритиш уларнинг ўзи учун фойдали эканлигини англамайдилар, дейишади. Баъзида уй-жой мулкдорлари нима учун улар тўлайдиган бадаллар юқори-ю, қўшниларники камлигини айтиб норозилигини билдиришади. Бу бошқарув органи билан уйда яшовчилар ўртасида муаммолар ва зиддиятлар юзага келишига олиб келади. Шунга қарамай, «Кўп квартирали уйларни бошқариш тўғрисида»ги Қонунда УМШдаги ҳар бир уйга алоҳида ёндашув зарурлиги белгиланган.\nБошқарувчи ташкилотлар (БТ) учун худди шундай нормалар Қонунда кўрсатилмаган. Лекин бу мазкур нормаларни БТ амалиётида қўллаб бўлмайди дегани эмас. Худди УМШлар каби, бошқарувчи ташкилотлар ҳам ҳар бир уй мулкдорларининг манфаатларини ҳисобга олиши керак бўлади – бу 50 уй бўладими ёки 100 та кўп қаватли уйми, фарқи йўқ. Бошқарувчилар шартномага Қонунда батафсил баён этилмаган шартлар ва талабларни киритиш ҳуқуқига эгалар. Масалани кўп квартирали уйларни бошқаришга умумий ёндашувдан келиб чиқиб ҳал қилиш керак бўлади. Ширкатда тарафларнинг муносабатлари Қонун ва устав асосида қурилади. БТда тарафлар муносабати ҳар бир мулкдор билан тузиладиган шартнома асосида қурилади. Энг муҳими, шартнома қонун ҳужжатларига зид келмаса бўлди.\nБошқарувчилар! Ҳар бир уйга эътиборли бўлинг!\nШиркатда ёки БТда ҳар бир уйга алоҳида ёндашув мулкдорларга айнан уларнинг кўп қаватли уйлари учун режалаштирилган ишлардан хабардор бўлиш, бунинг учун қанча маблағ кераклигини билиш, мажбурий бадал миқдори нималардан шаклланишини англаш имконини беради. Агар уйда яшовчилар бадални ниҳоятда юқори деб ҳисоблашса, ишлар режасидан бир қисмини олиб ташлаши, даромад ва буромадлар сметасини қайта кўриб чиқиши мумкин.\nККУда юқори бошқарув органи бўлиб жойлар мулкдорларининг умумий йиғилиши ҳисобланади. Мазкур норма Қонунда белгиланган бошқарув усулларининг ҳар учаласига татбиқ этилади: УМШ, БТ (бошқарувчи), уйни юридик шахс ташкил этмасдан бевосита жойларнинг мулкдорлари томонидан бошқариш. Ҳар бир муайян уйда яшовчиларнинг манфаатлари ҳисобга олиниши учун улар қарорлар қабул қилиши, умумий йиғилишларда иштирок этиши лозим бўлади. Кўп қаватли уйларда яшовчиларни йиғилишга тўплаш жуда мушкул. Шунинг учун қонун ҳужжатларида ҳар бир алоҳида уйга алоҳида ёндашув назарда тутилган, яъни қарорлар қабул қилиш учун имкониятлар берилади.\nХусусан, «Хусусий уй-жой мулкдорларининг ширкатлари тўғрисида»ги олдинги Қонунда, шунингдек «Кўп квартирали уйларни бошқариш тўғрисида»ги Қонунда (43-м.) ҳам биттадан кўп бўлган уйнинг жойлари мулкдорларини бирлаштирадиган УМШларда ширкат аъзоларининг ҳар йилги умумий йиғилиши ўтказилгунига қадар ширкатдаги ҳар бир уйнинг жойлари мулкдорларининг қарор қабул қилиш учун йиғилишлари албатта ўтказилиши кераклиги белгиланган. Уларда мазкур уйдаги барча жойлар мулкдорларининг ёки улар вакилларининг 50 фоиздан кўпи ҳозир бўлиши кераклиги белгиланган.\nУМШдаги ҳар бир уйнинг жойлари мулкдорларининг йиғилиши қуйидагиларни тасдиқлаш тўғрисида қарорлар қабул қилади:\n● мазкур ККУдаги умумий мол-мулкни, кўп квартирали уйга туташ ер участкасини ва ширкат мол-мулкини сақлашга доир ширкат ишлар режасининг бир қисми сифатида умумий мол-мулкни сақлаш бўйича ишлар режасини;\n● УМШнинг даромадлари ва харажатлари сметасининг бир қисми сифатида ушбу ККУдаги умумий мол-мулкни сақлаш учун даромадлар ва харажатлар сметасини;\n● умумий мол-мулкни сақлашга доир тасдиқланган даромадлар ва харажатлар сметасига мувофиқ ушбу уйнинг жойлари мулкдорларининг мажбурий бадаллари миқдорларини;\n● ўтган йил учун ишлар режаларининг, умумий мол-мулкни сақлашга доир даромадлар ва харажатлар сметасининг ижроси тўғрисидаги ҳисоботни.\nЖойлар мулкдорларининг йиғилиши томонидан қабул қилинган қарор баённома билан расмийлаштирилади ва у уйнинг барча жойлари мулкдорлари учун мажбурийдир.\nҲар бир уйга алоҳида ёндашув умумий йиғилишнинг бир уй жойлар мулкдорларининг маблағини бошқа уйнинг эҳтиёжлари учун фойдаланиш тўғрисида қарор қабул қилиш имкониятини белгиловчи норма ҳисобланади.\nБу барча дастаклар БТда ҳам қўлланилиши мумкин, сабаби улар кўп квартирали уй-жой фондини бошқаришнинг базавий принципларига асосланади. БТ билан шартнома тузган жойлар мулкдорлари ҳам худди шундай бошқарувчилар томонидан ишлаб чиқилган ишлар режасини, даромадлар ва харажатлар сметасини, тўлов миқдорини тасдиқлашади. Бошқарувчи ташкилот ҳам кўрсатилган хизматлар борасида улар олдида ҳисобот беради.\nҲар бир ККУ мулкдорининг фикр-мулоҳазаларини иложи борича кўпроқ ҳисобга олиш мақсадида Қонунда қарорларни қабул қилиш усулини уларнинг хоҳишига кўра танлаш имконияти белгиланган. Қарор умумий йиғилишни чақириш ёки ширкат аъзолари ўртасида сўровнома ўтказиш орқали ёхуд мулкдорлар вакиллари томонидан ёинки йиғилиш кун тартибидаги масалалар бўйича қарорни кўрсатган ҳолда ширкат аъзоларининг овозларини ҳисобга олиб ёзма шаклда қабул қилиниши мумкин (41-м.).\nБу қоидалар БТ бошқарувида бўлган уйларнинг жойлар мулкдорларига нисбатан ҳам татбиқ этилади. Қарорлар қабул қилиш усуллари шартномада кўрсатилиши мумкин.


Тезкор хабар! Неймар Месси ва Суаресга "Барселона"да қолишини айтди\n23 июль, 2017, 19:10\nКаталониянинг “Барселона” клуби ҳужумчиси Неймар ПСЖга ўтмасликка қарор қилди. Бу ҳақда испаниянинг Sport.es нашри хабар тарқатмоқда.\nЮқоридаги манбаанинг ёзишича, сўнгги кунларда Лионель Месси ва Луис Суарес ўзларининг ҳужумдаги шериги билан ушбу масалада кўп гаплашишган ҳамда уни жамоада қолишга кўндирмоқчи бўлишган. Аргентиналик ва уругвайлик футболчилар Неймарга “Барселона”дан бошқа жойда бу қадар бахтли бўлолмаслигини айтишган. Бундан ташқари улар Бразилия терма жамоаси аъзосига янги мавсумда Каталония супер клуби олдига улкан вазифалар қўйилгани ва у ҳам биргаликда ушбу ютуқларни қўлга киритиши мумкинлиги уқтирилган.\nШундан сўнг клуб раҳбарияти Месси ва Суаресдан яна бир бор Неймар билан гаплашиб, уни жамоада қолишга кўндиришни сўрашган. Ўз навбатида Неймар бу икки жамоадошига “Барселона”да қолишини айтган. Энди клуб раҳбарияти футболчи бу хабарни расман эълон қилишини кутишмоқда.


Ёш бўлатуриб ойига 1000 доллардан 4000 долларгача пул топиш мумкинми?\n17:15 / 09.03.2022\nBPO мактаблари – Ўзбекистон ёшларига халқаро компанияларда ишлаш имкониятини очувчи эшик.\nБугунги кунда кўпгина йирик халқаро ташкилотлар ўз бизнес жараёнларини амалга оширишда ташқаридан ишчи кучи жалб қилмоқда. Айниқса, пандемия даврида қатор мамлакатлар масофадан ишлаш ва у орқали мўмайгина даромад топишни йўлга қўйди. Жаҳоннинг етакчи компаниялари ҳам ўз ходимлари масофадан ишлашига шароит яратиб берди. Бу икки томон учун ҳам қулай. Бир томондан, компания сарф-харажатларини камайтириш ва иш самарадорлигини оширишга эришилса, бошқа томондан, мутахассис учун дунёнинг исталган бурчагидан туриб, ўз хизматларини таклиф қилиш имконияти пайдо бўлди. Илмий тилда ушбу жараён BPO деб юритилади.\nBPO ўзи нима?\nBPO (инглиз тилидан Business Processes Outsourcing) – ташкилот ўз бизнес жараёнларининг маълум бир қисмини ташқи хизмат кўрсатувчи компанияларга (“аутсорс” компаниялар деб ҳам аталади) шартнома асосида топшириши.\n“Аутсорс” компаниялар қуйидаги хизматларни тақдим этиши мумкин: бухгалтерия ҳисоби, бошқарув, юк ташиш ва логистика, мижозларга хизмат кўрсатиш ва қўнғироқ марказлари, ишлаб чиқариш ҳамда маркетинг ва сотув.\nBPO йўналишида ойига қанча даромад топиш мумкин?\nМасалан, етакчи компанияларга масофадан хизмат кўрсатиб, бошқарувчи сифатида 4000 доллардан, менежер лавозимида 2000 доллардан, дастурчи сифатида 1000 доллардан 4000 долларгача, оддийгина диспетчер бўлиб эса 300 доллардан ортиқ даромад топиш мумкин. Ёши 17 дан баланд бўлган, ушбу касб сир-асрорларини ўрганишга астойдил киришган ҳар қандай киши соҳада ўзини бемалол синаб кўриши мумкин, бунда ҳатто Университет дипломи ҳам шарт эмас. Муҳими, ўз соҳасининг мутахассиси бўлиш, хорижий тиллардан бирини билиш (инглиз, рус ёки корейс тили) ҳамда сифатли интернет алоқа билан таъминланган бўлиш.\nБу борада, IT-Park (Технопарк ҳақида батафсил: https://it-park.uz/uz/itpark) ҳам Ўзбекистон ахборот технологиялари соҳаси локомотиви сифатида AKT вазирлиги кўмагида бир йил олдин, маҳаллий ва хорижий компаниялар томонидан тақдим қилинаётган иш ўринларининг энг йирик базасини ишга туширгани эътиборга молик. Ушбу йирик платформа (https://it-market.uz/) мамлакатимиз мутахассисларига лойиҳалар устида ишлаш, буюртмалар қабул қилиш, умуман, ахборот технологиялари соҳасида каръера қуриш учун ўзига хос кўприк вазифасини ўтамоқда.\nЎзбекистонда йўналишнинг энг оммалашган турларидан бири – юк ташиш (логистика) соҳаси ҳисобланади. Асосан, АҚШнинг логистика компаниялари Ўзбекистонда ўз филиалларини очиши сўнгги вақтларда сезиларли даражада кўпайди. Логистика хизматларини кўрсатиш соҳасида ишлаётган Ўзбекистон ёшлари ойига ўртача 1000–1500 АҚШ доллари ва ундан кўпроқ маош олади.\n“Хўш, BPO соҳаси даромадли экан, унда ўз ўрнимни топиш учун нима қилишим керак?” деган савол туғилган ҳар қандай киши тўғридан тўғри “BPO School” мактабларига мурожаат қилиши лозим.\nЎзбекистонда “BPO School” ўқув марказлари қаерда жойлашган?\n“BPO School” IТ Park ва AKT вазирлиги кўмагида бутун мамлакат бўйлаб очилаётган ихтисослаштирилган таълим муассасалари бўлиб, у ерда Ўзбекистон ёшлари аутсорсинг (ташқи хизмат кўрсатиш) соҳасида ишлашни ўрганишлари мумкин. Марказлар Тошкент, Жиззах, Фарғона, Гулистон ва Мўйноқ шаҳарларида фаолият юритмоқда. Тез орада Урганч, Наманган ва Андижон вилоятларида ҳам бу каби марказларни очиш режалаштирилмоқда.\nТаълим олгандан сўнг имкониятлар қандай?\nТаълим жараёни 2 ҳафтадан 1 ойгача давом этади. Ушбу вақт давомида талабалар фаолият доирасида зарур билим ва кўникмаларга эга бўладилар. Эътиборли жиҳати, “BPO School” таълим маркази битирувчилари учун халқаро компанияларда амалиёт ўташ ва ишга жойлашиш имконияти мавжуд.\nМарказ талабасига айланиш учун айрим талаблар бор. Яъни ёшингиз 17 ва ундан юқори бўлиши, инглиз, корейс, рус тилларидан бирини билишингиз, келажакда буюртмачилар билан уларнинг вақт режимига қараб ишлашга тайёр туришингиз лозим.\nМақсадингиз йўлида бел боғлаган бўлсангиз, ўз вилоятингиз бўйича IT Park филиалига мурожаат қилишингиз ёки https://bpo.mitc.uz/uz ҳаволасига ўтиб онлайн ариза топширишингиз мумкин.\nБарча саволлар юзасидан IT Park ҳудудий менежери Фаррух Эркиновга мурожаат қилинг + 998983310052.


Тинимсиз ишлаш нега унумдорликни пасайтиради? | NORMA.UZ\nТинимсиз ишлаш нега унумдорликни пасайтиради?\nУззу-кун тинмай меҳнат қилиш бир қарашда касб-корда янги марраларга эришиш, мавқе ва лавозим ошишининг гаровидек туюлади. Аммо ўз вақтида ҳордиқ чиқармаслик салбий оқибатларга олиб келиши мумкинлигини унутмаслик керак. Келинг, тиним билмай меҳнат қилиш ва сурункали чарчоқ ҳақида суҳбатлашамиз.\nҲафтасига 80 соат ишлаш, электрон почтани ҳар куни саҳар соат 3 да текшириб чиқиш, лойиҳани тезроқ йўлга қўйиш учун кечани-кеча кундузни-кундуз демай ишлаш – бундай суръатда меҳнат қилиш бир қарашда мақтовларга лойиқдек, ҳамма шундай ишлаши керакдек, бошқалар учун бундай интизом ўрнакдек...\nАммо бу меҳнат унумдорлигининг кескин тушиши сари етакловчи муқаррар йўлдир.\nСтэндфорд университети олими Жон Пенкейвелнинг аниқлашича: дам олиш кунларининг бўлмаслиги соатбай ишлаб чиқариш натижаларига салбий таъсир этади. 70 соатлик иш ҳафтаси 54 соатлик жадвалдан унча кўп фойда келтирмайди. Демакки, шу алпозда ишлашга ўрганган одамнинг 16 соатлик вақти бекорга сарфланади.\nСурункали чарчоқ нима ва унинг аломатлари қандай?\nСурункали чарчоқ — бу тинкаси қуригунча ишлаш натижасида келиб чиқадиган чуқур хавотирга тушиш, ташвишланиш, чарчаш ва ожизлик ҳисларининг қоришмасидир. Узоқ вақт давом этган чуқур стресс оқибати бўлмиш бу ҳолат секин-аста яқинлашиб келганини сезмай ҳам қоласиз ва кўпинча у одатий ҳолат дея қабул қилинади.\nУзоқ соатлар давомида дам олиш кунлари нима эканини билмасдан ишлаш кейинчалик албатта ўз аломатларини кўрсатади. Одамнинг аҳволи танглашади. Мақсадга эришиш йўли эса тобора узоқлашаверади.\nБританиянинг етакчи шифокорларидан бири Жон Аштон тинимсиз ишлаш билан боғлиқ артериал қон босими ошиши ва психологик касалликларга қарши курашиш учун ҳаттоки 4 кунлик иш ҳафтасини белгилаш таклифи билан чиққан эди.\nИмкониятлар чегарасидан ташқарида ишлаш касб зинапоясидан юқорига илдамлашда жиддий тўсиқ бўлиб хизмат қилиши тайин. Бетиним ишлаш дадиллик ва оптимизмни йўққа чиқаради, ишга бўлган қизиқишни сўндиради. Олим ўз сўзларини тасдиқлаш учун дунёнинг энг бой давлатларидан бирида иш соатларининг камайтирилиши ишлаб чиқаришнинг ошишига олиб келганини мисол қилиб келтиради. 6 соатлик иш куни ўрнатилган Швециядаги ташкилотларда иш вақтининг камайтирилиши билан ишчанлик ҳажми ортганлиги ва кадрлар қўнимсизлигининг пасайиши кузатилган.\nДоимий зўриқиш стрессга қарши “ур ёки югур” жавоб реакциясини ишга туширади. Организм стресс гормонлари бўлмиш адреналин ва кортизолни ишлаб чиқара бошлайди, энергияни мушакларга юборади ва юрак уриши тезлигини оширади. Масалан, овқат ҳазм қилиш сингари муҳим жараёнлар организмнинг эътиборидан четда қолиб кетаверади. Стресс одатий ҳолатга айланиб қолгач, қарши таъсир фақат зарар келтира бошлайди. Қаттиқ берилиб ишлаш доимий чарчоқ ҳиссини келтириб чиқаради, иммун тизимига салбий таъсир этади.\nСурункали чарчоқни қандай енгиш ва қандай қилиб маҳсулдорликни ошириш мумкин?\nСурункали чарчоққа қарши курашишдаги асосий қурол бу стресс даражасини туширишга қодир машғулотлар учун вақт ажратиш, ўзи ва иш берувчи учун муайян чегараларни шакллантиришдир.\n1. Иш соатларингизни чекланг\nҚизиқарли иш билан шуғулланиш учун тасодифан ишда ушланиб қолиш ҳеч қандай зарар келтирмайди. Аммо сиз мунтазам равишда эрталабгача ишда қолиб кетсангиз ёки ҳамма уй-уйига тарқаб бўлганидан кейин ҳам офисда ўтириб ишлайверсангиз, билингки, буларнинг бари сурункали чарчоқ билан якунланиши мумкин.\nАгар сизга жуда кўп вазифалар бериб ташлашган, уларни бажариш учун эса вақт ўта кам бўлса, тортиниб ўтирманг, иш берувчи билан суҳбатда бу масалани кўтаринг. Ҳар қандай ишбилармон раҳбар сурункали чарчаган ишчини йўқотишдан кўра, ўз меъёрида вазифаларини бажарган ходимни афзал кўради. Устига-устак агар бошлаган ишингизни охирига етказа олмасангиз, бошқа ходимлар уни бажаришига тўғри келади.\n2. Расмий иш жадвалини яратиш\nШунингдек, иш кунининг қатъий чегараларини белгилаб қўйиш (айниқса, ўзингиз учун ишласангиз) ва аҳён-аҳёндагина ундан чекиниш керак бўлади. Одатда иш баъзан жуда кўп, баъзан камроқ бўлиши мумкин. Шу боис гоҳида, масалан, бир-икки ҳафта ичида кунига 1-2 соат кўпроқ ишлашга тўғри келиши мумкин. Одатий кун тартибига тез фурсатларда қайтишингиз шарти билан бу ҳолатга йўл қўйса бўлади. Иш куни сўнггида почтадан келадиган хабарларни ўчиринг, лойиҳалар папкаларини ёпинг ва хаёлан ишдан узоқлашинг.\n3. Иш соҳасидан ташқаридаги устуворликлар ҳақида ўйлаш\nУйдаги вазифаларингиз ҳақида ҳам ўйланг. Фарзанди борлар учун ҳафтасига 40 соат ишлаш фарзандсизларга қараганда бироз мураккаблик туғдиради. Сиз учун тўғри бўлган кун тартиби анъанага айланган “9:00 дан 18:00 гача” бўлган иш вақтига тўғри келмай қолиши мумкин. Сиз нимани эплай олишингизга баҳо беришингиз керак бўлади. Агар имкониятимдан кўра кўпроқ вазифа зиммамда экан, деган хаёлга боргудай бўлсангиз, бу муаммонинг дарҳол ечимини топиш зарур.\n4. Ҳордиқ чиқаришнинг (соғлом) йўлларини топиш\nҲордиқ чиқаришга ёрдам берадиган соғломлаштирувчи усулларни топинг. Ҳатто оз миқдордаги алкоголь уйқу сифатига салбий таъсир кўрсатади. Кун охирида спиртли ичимлик қабул қилиш чарчоқни баттар оширади. Тамаки маҳсулотлари ҳам соғлиққа зарар.\nЕнгил машқлар (навбатдаги вазифадек бажариладиганлари эмас, балки ҳузур бағишлайдиганлари), табиат қўйнида сайр қилиш, кун охирида китоб ўқиб, ванна қабул қилиш яхши самара бериши мумкин. Нима бўлганда ҳам кундалик ҳордиқ чиқариш одамнинг қалбига ором бағишлаш билан бир қаторда кейинги кунни ғайрат билан кутиб олиш, олға қадам ташлаш учун бир туртки бўлиши тайин.\nТаржима муаллифи — Вячеслав Давиденко, TESTutor компанияси асосчиси


Сабрсизлик билан жавобини кутаман», дейилади рус тилида битилган мактубда.\n«Агар сиз бу матнни мен қандай эхтиросу ҳаяжон билан айтганимни эшитсангиз эди, Гулнора бошдан кечираëтган азобу уқубатларни ҳис қилган бўлардингиз. Албатта юрагингиз чидамасдан дарҳол менинг отам Ўзбекистон республикаси биринчи президенти Ислом Абдуғаниевич Каримовнинг қизини озод қилиш бўйича зудлик билан қарор қабул қилган бўлар эдингиз», дейилади, мактуб сўнгидаги пост скриптумда.\nФуркат Файзиев: «Менинг ихтиёримсиз ва руҳсатимсиз исмимни ўз мактубингизга тиркагангингиздан ғазабдаман! Ўз ички аламларингизни ўзингиз билан қолдиринг.\n«Алданган аёл», «Алдаркўса», «Опа сингиллар», «Сарвиноз» ва «Алпомиш» фильмлари шулар жумласидан.\nАйни пайтда бир қанча Европа банкларидаги унинг ҳисоблари, ғарб телекоммуникация ширкатларининг унга «откат» тўлагани туфайли музлатилган.


CАВОЛ: Шохли ҳайвонларни ёшлигидан шохини куйдириб қўйилган бўлса, қурбонликка ярайдими? - Hidoyat.uz\nCАВОЛ: Шохли ҳайвонларни ёшлигидан шохини куйдириб қўйилган бўлса, қурбонликка ярайдими?\nАсосий саҳифа Мақолалар CАВОЛ: Шохли ҳайвонларни ёшлигидан шохини куйдириб қўйилган бўлса, қурбонликка ярайдими?\nЧоп этилди Iyul 13, 2021 CАВОЛ: Шохли ҳайвонларни ёшлигидан шохини куйдириб қўйилган бўлса, қурбонликка ярайдими?da fikr bildirishni o'chirish\nАсосан, қурбонликка моне бўладиган айблар – ҳайвоннинг қийматини туширадиган айблардир. Зарарсиз шаклда махсус усуллар билан шохларини ўсмайдиган қилиш ҳайвонни қийматини туширадиган айблардан эмас. Туғма шохи йўқ ҳайвонларни ҳам қурбонлик қилиш жоиз бўлгани сабабли (Имом Марғилоний, “Ал-Ҳидоя” китоби) ёшлигидан электр токи ёки бошқа кимёвий усуллар билан шохсиз қилинган ҳайвонларни қурбонлик қилиш жоиз.\nЛекин, ҳайвоннинг шохи ўсиб чиқиб, кейинчалик аксар қисми ёки таг-туби билан яъни, бош суягига туташ бўлган жойидан синган бўлса, уни қурбонлик қилиш жоиз бўлмайди (“Дурарул ҳукком” китоби). Валлоҳу аълам.\nҲайит намози ўқилиш шартлари ҳақида айтилди


Блогерлар чемпионати-2018: Саралаш босқичи хулосалари – Davronbek's blog\nPosted on May 21, 2018 AuthorDavronbekLeave a comment\n2018 йилги блогерлар чемпионатида ҳам ҳакамлик қилиб, бугун ёшлар аввалгидан кўпроқ фикрлаб, уни қоғозга тушира олаётганидан мамнун бўлдим. Аввалига чемпионат муддати яна 20 кунга чўзилганидан норози бўлдим. Бу ҳақда ҳакамларнинг фикрини билмасданоқ ташкилий қўмита ўзлари ҳал қилиб юборишди. Норози бўлганим, аввало, шу муддат ичида режалаштирган ишларимга таъсиридан эди. Майли, шу муддат ичида бир қанча яхши мақолалар ҳам ўқидим. Лекин, бемаза қовуннинг уруғи ҳам кўп бўлди.\nИжодкор яхши ҳикоя ёзиши мумкин, газета ва журналга дўндириб мақола битар, телевидениеда барчани ўзига лол қилиши мумкин. Лекин айнан шу маҳорати билан блогингда муваффақиятга эришолмаслиги ҳам ҳақиқат. Блогингнинг қатъий, катта талаблари йўқ. Муҳими ҳавола этилаётган материал интернет ўқувчисига тез ва қулай етиб боришидир. Ҳозирги интернет ўқувчиси қисқа, лўнда, тушунарли (ортиқча изоҳлардан холи), интерактив, визуал ахборотни хуш кўради.\nАввалига блогпостларни баҳолашга жуда қийналдим. Чунки аниқ бир баҳолаш мезони йўқ эди. Мен аввало янги, оригинал фикрга, мавзунинг долзарблиги, ижтимоий аҳамиятига, сўнгра блогернинг маҳорати, талқиннинг ўзига хослиги, имловий хатолари, интерактивлигига эътибор қаратдим. Ўзим учун компьютерда алоҳида рўйхат тузиб олдим. Менга энг ёққанларини рўйхатнинг аввалига, нисбатан кучсизларини қуйига қўшиб бордим. Ўқиган блогпостларим сони 50 дан ошганда ушбу рўйхат асосида баҳо беришни бошладим. Албатта баҳолар нисбий, материалларни бир-бирига солиштирган ҳолатда балл белгиладим.\nСаралаш босқичи давомида иштирокчиларнинг ишларига 5 марта 5 балл, 5 марта 4,5 балл, 32 марта 4 балл, 61 марта 3,5 балл, 81 марта 3 балл, 52 марта 2,5 балл, 69 марта 2 балл, 37 марта 1,5 балл, 37 марта 1 балл, 8 марта 0,5 балл белгиладим (барча ишларнинг ўртача баҳоси – 2,57 балл).\nБугун сўнгги блогпостни баҳолаб бўлгач, менинг талқинимга кўра 1-босқичнинг энг яхши блогпостлари рейтингини эълон қилмоқчиман. Албатта, бу умумий рейтингдан фарқ қилади. Чунки турли касб ва дунёқарашдаги 23 нафар ҳакамнинг фикрлари бир жойдан чиқмаслиги табиий.\nСаралаш босқичида менга энг ёққан блогпостлар 20 талиги:\n1. Азиза Қурбонова. И. Т. – нафратланаман, кечирим сўрайман (Азизанинг аввал бирон мақоласини ўқимаган эдим. Профессионал иқрорнома кўринишидаги бу блогпост мен учун чемпионат кашфиёти бўлди).\n2. Шукуржон Исломов. Нима(га) керак маънавият? (Шукуржон ҳар доимгидек ўз услубида. Бу сафар “маънавиятчи”ларнинг пўстагини қоқди).\n3. Маъмур Аҳлиддинов. «Жимлик дунёсида» адашган мусулмонлар (Маъмур ака билан бирга “Маърифат” газетасида дизайнер бўлиб ишлаганмиз. У пайтлар қалами борлигини билдирмасди. Унинг мен ўқиган илк блогпостида долзарб мавзуни кўтарган).\n4. Фаррух Жабборов. (П)ахтахонадан мактуб\n5. Шаҳноза Тўрахўжаева. Бу мавзуда ёзиш оғир, ўқиш ҳам. Лекин жим туриб ҳам бўлмайди\n6. Зиёвуддин Қурбонов. Ўзбекистонда “авиацион мафия” фаолиятига қачон чек қўйилади?\n7. Умида Бўтаёрова. Мактаб ёшигача бўлган болаларнинг диний ва дунёвий таълими (Чемпионатда жуда кўп влогларни кўрдим. Лекин Умида Бўтаёрованикидек фойдалисини учратмадим).\n8. Исроил Тиллабоев. Ўқитувчини бухгалтерликдан қутқаринг!\n9. Лочинбек Йўлдошбоев. Ҳаётнинг оқ-қора ва рангли кўринишлари (Яхши фотоблог экан, мавзуни тақдим этишдаги диди маъқул келди).\n10. Муҳрим Аъзамхўжаев. Оммавий тадбирлар ҳақида\n11. Рашид Усмонов. Рамазон ойида тўғри таомланиш бўйича фойдали маслаҳатлар\n12. Гулбаҳор Абдуллоҳ. Иффатга қўйилган ҳайкал ёхуд жўнатилмаган мактуб\n13. Санжар Саид. Она – қотил, айбдор эса – ҳамма!\n14. Фозил Жабборов. «Яшаб бўлмай қолди-ку!»\n15. Жавоҳир Иззатуллаев. Мўътадил ислом, радикализм ва бошқа мулоҳазалар\n16. Бекзод Қодиров. Дубайдан гапирамиз… Ўзбекистонлик мигрантлар учун Амирликларда қандай муаммолар бор?\n17. Иброҳим Азиз. Экскурсоводми, эксКЎРСАВОД?\n18. Музаффар Қосимов. Нобел мукофоти эгалари амалга оширган энг муҳим кашфиётлар\n19. Замира Юсупова. Кимё қийин фанми?\n20. Нозим Ашуралиев. «Дада, мен кам таъминланганманми?» ёхуд болалик орияти\n← Previous Previous post: Ўлиб бораётган… салом\nNext → Next post: Мактаб формаси ва бош кийим ҳақида


Бобур Давлатов ўсмирлар терма жамоаси таркибида жаҳон чемпионатида иштирок эта олмайди / CHAMPIONAT.asia\nБобур Давлатов ўсмирлар терма жамоаси таркибида жаҳон чемпионатида иштирок эта олмайди\nИстеъдодли футболчи Бобур Давлатов бугунги кунда Россиянинг “Рубин” клуби академиясидаги ёшлар жамоасининг шарафини ҳимоя қилмоқда.\nМашғулотларни эса “Рубин”нинг ўринбосарлар жамоаси билан ўтказмоқда. Хабарингиз бор, кузда БАА стадионларида кечадиган ўсмирлар ўртасидаги жаҳон чемпионатида Ўзбекистон U-17 ўсмирлар терма жамоаси ҳам иштирок этади. Ушбу мусобақага Дилшод Нуралиев номзодларни пухта тайёрлаб бормоқда. Олинган маълумотларга кўра, ёши U-17 ўсмирлар терма жамоасига тўғри келадиган Бобур Давлатов ушбу ЖЧ ўйинларида термамизга ёрдам бера олмайди. Боиси Давлатов ёдингизда бўлса, 2011 йили Мексикада ўтган ўсмирлар терма жамоамиз таркибида ҳам иштирок этганди. ФИФА регламентига кўра, ўсмирлар ўртасидаги жаҳон чемпионатида битта футболчининг кетма-кет икки маротаба иштирок этишига рухсат йўқ.\nШу боис эндиликда Бобур Давлатов 1995 йилда туғилган футболчилар иштирокида тузилган U-19 ёшлар терма жамоаси ва ундан катта ёшдаги терма жамоалардагина ўйнай олиши мумкин. Эслатиб ўтамиз, U-19 ёшлар терма жамоасига Алексей Евстафеев устозлик қилмоқда.


Наманган вилоятидаги корхоналар томонидан 80 га яқин турда тайёр маҳсулот ишлаб чиқарилмоқда\n18:34 / 10.08.2016\nНаманган вилоятида 15 минг 700 дан зиёд кичик бизнес ва хусусий тадбиркорлик субъекти самарали фаолият юритмоқда. Вилоят ялпи ҳудудий маҳсулотининг 68,2 фоизи, саноат маҳсулотларининг 32,5 фоизи ушбу корхоналар ҳиссасига тўғри келмоқда. Улар томонидан 80 га яқин турдаги тайёр маҳсулот ишлаб чиқарилмоқда. Бу ҳақда ЎзА хабар бермоқда.\nНаманган туманида ҳам саноат изчил ривожланмоқда. Айни пайтда туманда 280 дан ортиқ саноат корхонаси фаолият кўрсатиб, жорий йилнинг ўтган даврида улар томонидан 189 миллиард сўмлик маҳсулот ишлаб чиқарилди.\nМухтасар айтганда, тумандаги 16 корхонада экспорт амалиёти йўлга қўйилган бўлиб, жорий йилда улар томонидан 16 миллион долларлик саноат маҳсулотларини экспорт қилиш режалаштирилган.


623 Урганч шаҳар ҳокимияти 21/09/2018 06/10/2018 0\n1. Урганч шаҳрида 2019 йил учун ижтимоий муҳофазага муҳтож ва иш топишда қийналаётган шахсларни ишга жойлаштириш мақсадида, иш ўринларини банд қиладиган корхоналар ва муассасалар ташкилотлар рўйхати 1-иловага мувофиқ тасдиқлансин.\n2. Корхона ва ташкилот ҳамда муассасалар ходимларнинг рўйхат бўйича ўртача сонидан келиб чиққан ҳолда 401 та иш ўрни, шу жумладан:\nёлғиз ота, ёлғиз она ҳамда ўн тўрт ёшгача ногирон болалари бор кўп болали ота-оналар учун 30 фоиз (106 киши);\nтаълим муассасаларини тугатган ёшлар учун 58.5 фоиз (213 киши);\nмуддатли ҳарбий хизматдан бўшатилган шахслар учун 1.1 фоиз (17 киши);\nногиронлар учун 0.8 фоиз (14 киши);\nбандликка кўмаклашиш марказида иш қидирувчи сифатида ҳисобда турган пенсия ёшига яқинлашиб қолган шахслар учун 7 фоиз (25 киши);\nжазони ўташ муассасаларидан бўшатилган, жазони ўтаётган ёки суд қарорига кўра тиббий характердаги мажбурий чоралар кўрилган шахслар учун 1.5 фоиз (23 киши);\nодам савдоси жабрдийдалари учун 1.1 фоиз (3 киши) миқдорида иш ўринлари заҳираси белгилансин.\n7. Бандликка кўмаклашиш шаҳар маркази бир ҳафта муддатда ушбу қарорни 1-иловада кўрсатилган корхона, ташкилот ва муассасалар раҳбарлари эътиборига етказсин.\n8. Мазкур қарор қабул қилиниши муносабати билан шаҳар ҳокимининг 2017 йил 27 декабрдаги 3413 К-сонли қарори ўз кучини йўқотган деб ҳисоблансин.\n9. Ушбу қарор шаҳар ҳокимлигининг расмий нашри ҳисобланган “Урганч окшоми” газетасида эълон қилинсин.\nУрганч шаҳар Бандликка кўмаклашиш маркази билан биргаликда ушбу қарорнинг мазмун моҳиятини аҳолига тушунтириш ишларини олиб борсинлар.\n11. Ушбу қарорнинг бажарилишини назорат қилиш шаҳар ҳокими биринчи ўринбосари А.Ахмедов зиммасига юклатилсин.\nУрганч шаҳар ҳокими О.Ш.Сапаев


Сана: 25.09.2015 3501 қайноқ\nҲаётимизни бир бўлагига айланган инстаграм ижтимоий тармоғида нима гап? Демак, шу кеча –кундузда...\nУлуғбек Раҳматуллаев Ҳиндистонда ҳам машҳурликка эришди\nЭстрадамизнинг хушовоз хонандаси халқимизнинг севимли ижодкори Улуғбек Раҳматуллаев энди Ҳиндистонда ҳам машҳур. Хонанда ўзининг инстаграм ижтимоий тармоғида қолдирган маълумоти ва видеолавҳасига кўра, унинг “I love you” таронасини ҳиндистонлик хонанда ижро этган. “I love you” қўшиғимни ҳиндлар куйлабди. Ҳонанда Раж Маноҳар. Айтишларича Ҳиндистонда машҳур экан. Ҳурсанд бўлдим. Сизлар ҳам кўришингиз мумкин. Энг қизиғи клипда мени ўзим” – дея изоҳ қолдирган Улуғбек Раҳматуллаев инстаграмдаги саҳифасида.\nХонандалар пахта теримчиларини қўллаб қувватламоқда\nШоу бизнес оламининг бир қатор вакиллари пахта теримини бошлаб юборган пахта теримчиларини қўллаб қувватлаш мақсадида кичик концерт дастурларини тақдим этишмоқда. Куни кеча эстрадамизнинг хушовоз хонандалари Ягона, Шоира Отабекова, “Элдидо” гуруҳи солистлари мазкур концерт дастуридан ўзларининг инстаграм ижтимоий тармоғига суратлар ва видеолавҳаларни жойлашди.\nОзодбек Назарбековнинг шогирди хонанда Дилсўзга бағишлаб қўшиқ куйлади\nИнстаграм ижтимоий тармоғида хонанда Дилсўз Ўзбекистон халқ артисти Озодбек Назарбеков билан бўлган ижодий суҳбат жараёридан фотосуратларини жойлади. Маълумотларга қарагана, Озодбек Назарбековнинг шогирдларидан бири Бекзод Эшонов Долсўзга бағишлаб қўшиқ куйлаган. У мазкур қўшиқни шогирдлар даврасида бўлиб ўтадиган концерт дастурида ижро этади.\nМасрур Усмонов раққоса Шодиёра Омоновага уйландими?\nХушовоз хонанда Масрур Усмонов ўзининг инстаграм тармоғига раққоса Шодиёра Омонова билан тушган фотосуратини жойлади. Мазкур суратни кўрган кишининг ҳаёлига “уларнинг тўйи бўлдими” деган савол чарх уради. Ҳаттоки, бу савол билан мурожаат қилган мухлислар ҳам талайгина. Хонанда эса барча саволларни очиқ қолдирган. Мазкур сурат ва хонанданинг ижоди ҳақида батафсил маълумот тез кунда сайтимиз орқали намойиш этилади.\nНилуфар Усмонованинг гўзаллиги сири нимада?\nСўнги кунларда санъатимизнинг шўх ва шодон хонандаси Нилуфар Усмонова инстаграм ижтимоий тармоғига жойлаган фотосуратларини кўриб мухлислари лол қолмоқда. Хонандани ҳеч ким 3 нафар фарзанднинг онаси деб ўйламайди. Мухлислар уни кун сайин гўзаллашиб, ёшариб бораётганини қайта қайта таъкидлашмоқда. Хонанданинг бу қадар гўзаллашаётганининг сири, қоматни сақлаш, қандай қилиб бундай натижага эришаётганини сўраб мурожаат қилган кузатувчилари сони кундан кунга кўпаймоқда. Тез кунда биз мазкур гўзаллик сиридан Нилуфар Усмонова билан бирга сизларни воқиф этамиз. Демак, кузатишда давом этинг.


Ижара шартномаси солиқ идорасида қандай ҳисобга қўйилади | NORMA.UZ\nИжара шартномаси солиқ идорасида қандай ҳисобга қўйилади\nДавлат солиқ қўмитасининг қарори (11.10.2018 йилда 3077-сон билан рўйхатдан ўтказилган) билан Кўчмас мулк ижара шартномаларини солиқ органларида мажбурий ҳисобга қўйиш тартиби тасдиқланди.\nИлгари айтганимиздек, кейинги йилдан бошлаб кўчмас мулкни ижарага бериш шартномалари нотариал тасдиқланиши керак эмас. Бунинг ўрнига ижарага берувчи шартномани солиқ органларида ҳисобга қўйиши лозим.\nФуқаролик, Уй-жой ва Солиқ кодексларига киритилган тузатишларга кўра (11.10.2018 йилдаги ЎРҚ–497-сон Қонунга қаранг) шартномаларнинг 2 та тури солиқ органларида ҳисобга қўйилиши шарт:\nфуқаролар ўртасида тузилган бино ёки иншоотни ёхуд унинг бир қисмини ижарага бериш шартномаси;\nфуқаролар ўртасида тузилган уй-жойни ижарага бериш шартномаси.\nШуни қайд этиб ўтамизки, текин фойдаланишга бериш шартномалари нотариал тасдиқланиши лозим, бироқ 1.01.2019 йилдан бошлаб ушбу талаб ҳам бекор қилинади. Бунда улар солиқ идорасида ҳисобга қўйилмайди.\nШу муносабат билан Маъмурий жавобгарлик тўғрисидаги кодекснинг 1591-моддасига тузатиш киритилди. 2019 йил 1 январдан бошлаб ижарага берувчилар ижара шартномасини ҳисобга қўймаганликлари учун жаримага тортилади. Жарима миқдори – ЭКИҲнинг 5 бараваридан 10 бараваригача. Кўрсатилган моддада ижара шартномасининг мавжуд эмаслиги учун жавобгарлик ҳам назарда тутилиб, худди шундай санкция белгиланган.\nБу – муҳим! Фуқаролик, Уй-жой ва Солиқ кодексларига киритилган ўзгартиришларга қарамай, қабул қилинган Низомда нафақат жисмоний шахслар ўртасида, балки юридик шахслар иштирокида (ш.ж. юридик шахслар ўртасида) тузилган ижара шартномалари мажбурий ҳисобга қўйилиши назарда тутилган. Лойиҳа босқичида ҳужжат фақат жисмоний шахслар ўртасида тузилган шартномаларга нисбатан татбиқ этилган эди, якуний версияда ушбу изоҳ олиб ташланган. Ушбу масалага аниқлик киритиш мақсадида солиқ органларига тушунтириш беришни сўраб мурожаат қилдик. Уни олганимиздан сўнг ҳисобга қўйилиши лозим бўлган шартномалар рўйхати хусусида ушбу шарҳга қўшимча киритамиз.\nЭнди ҳисобга қўйиш тартиб-таомилини кўриб чиқамиз. Илгари ижара шартномаларини солиқ органларида ҳисобга қўйиш тартибини белгиловчи лойиҳа ҚҲТБТ порталида умуммуҳокамага қўйилган эди (шарҳимизга қаранг). Умуман олганда тасдиқланган ҳужжатга жиддий ўзгартиришлар киритилмаган. Дастлаб таклиф этилган вариантдан бирмунча фарқланувчи жиҳатларни кўриб чиқамиз.\nБиринчидан, жисмоний шахслар ўртасидаги уй-жойнинг ижара шартномаси асосан ДСҚ веб-сайтида очиладиган шахсий кабинет орқали онлайн ҳисобга қўйилади. Хоҳишга кўра бунинг учун ижарага берувчининг доимий яшаш манзилидаги (юридик шахс рўйхатдан ўтган жойдаги) ёки ижарага берилаётган уй-жой жойлашган жойдаги солиқ органларига бевосита мурожаат қилиш мумкин. Эслатиб ўтамиз, лойиҳада кўчмас мулк жойлашган жой ёки уй-жойни ижарага бераётган шахснинг яшаш жойидан қатъи назар, исталган солиқ органида ҳисобга қўйишга рухсат берилган эди.\nОнлайн рўйхатдан ўтказиш реал вақт режимида, шахсан мурожаат қилганда эса «қоғоз» ариза тақдим этилганда ўша вақтнинг ўзида амалга оширилади.\nИккинчидан, ижарага берувчи солиқ органларига тақдим этадиган ҳужжатлар рўйхатида кадастр йиғмажилди қайд этилган эди. Энди тақдим этиладиган ҳужжатлар рўйхатидан ҳам, рўйхатдан ўтиш учун сўровномада тўлдириладиган маълумотлардан ҳам ушбу позиция чиқариб ташланди.\nШу тариқа, солиқ идорасига қуйидагиларни тақдим этиш керак:\nкўчмас мулкнинг тури, жойлашган манзили, ижарага берилган майдон, ижарага берилган сана ва муддат, бир ойлик ва умумий ижара ҳақи суммаси кўрсатилган сўровнома. Кадастр гувоҳномасининг реестр рақами ва санасини, шунингдек кадастр рақамини (кодини) қайд этиш керак эмас;\nижара шартномаси (белгиланган намунавий шаклда ёки Фуқаролик кодекси қоидаларига мувофиқ эркин шаклда тузилиши мумкин);\nжисмоний шахснинг ёки юридик шахс раҳбарининг шахсини тасдиқловчи ҳужжат нусхаси. Агар вакил қатнашса – унинг ваколатларини тасдиқловчи ҳужжат нусхаси.\nУчинчидан, лойиҳада солиқ органлари, миграция, фуқароларнинг ўзини ўзи бошқариш ҳудудий органлари, профилактика инспекторлари ижара шартномалари ҳисобга қўйилиши устидан назорат ва мониторинг ўрнатиши таклиф этилган эди. Бироқ қабул қилинган ҳужжатда ушбу норма ўз аксини топмаган.\nБу – муҳим! Кўчмас мулк ижара шартномасининг солиқ органларида 1 йилдан ортиқ муддатга ҳисобга қўйилиши уни давлат рўйхатидан ўтказиш мажбуриятидан озод қилмайди. Шу тариқа, 1 йилгача муддатга тузилган шартномалар фақат солиқ органларида ҳисобга қўйилади, 1 йилдан ортиқ муддатга тузилганлари эса – бир вақтнинг ўзида солиқ органларида ҳисобга қўйилади ҳамда Қорақалпоғистон Республикаси, вилоятлар ва Тошкент шаҳар ер тузиш ва кўчмас мулк кадастри давлат корхоналарининг туман (шаҳар) филиалларида давлат рўйхатидан ўтказилади (тадбиркорлик субъектлари шартномаларни Давлат хизматлари марказлари орқали рўйхатдан ўтказадилар, бу ерда батафсил қаранг).\nЛойиҳада назарда тутилганидек, солиқ органларида ҳисобга қўйиш бепул амалга оширилади.\nҲужжат Қонун ҳужжатлари маълумотлари миллий базасида эълон қилинган ва 1.01.2019 йилдан кучга киради.


Apple етарлича iPhone сотолмагани учун Samsung’га юз миллиард жарима тўлаши керак... Қанақасига!? - Terabayt.Uz\nApple етарлича iPhone сотолмагани учун Samsung’га юз миллиард жарима тўлаши керак... Қанақасига!?\nSamsung компанияси Apple корпорациясидан юз миллиард вон миқдорида жарима талаб қилмоқда. Бунга эса купертиноликлар етарлича миқдорда iPhone сота олмаганликлари сабаб бўляпти.\nГап шундаки, Apple ўз смартфонлари учун маълум миқдордаги OLED-дисплейларни харид қилиш бўйича Samsung билан шартнома тузган эди. Шунга асосан, 2018 йили жанубий кореяликлар унга 200 миллионта дисплей сотишлари керак эди. Бироқ iPhone X (сотиб олиш) савдолари яхши бўлмагани учун, купертиноликлар шартномада кўрсатилган миқдорда экран харид қилишмаган.\nЭнди эса Samsung ўша шартнома талаблари бажарилмаганлигини айтиб, Apple’дан жарима ундириш пайига тушган. Купертиноликлар бўлса тўловни нақд бермасдан, ўрнига ўзларининг бошқа қурилмалари учун OLED-экранлар буюртма қилиш билан қутулмоқчи бўлиб туришибди.\nТомонлар ҳозирча бу борада аниқ келишувга эришганлари йўқ.\n#Apple #Samsung #дисплей #смартфонлар #Apple iPhone X


ЎзА - Самарқанд олий ҳарбий автомобиль қўмондонлик-муҳандислик билим юрти жамоаси ёшлар билан учрашмоқда\n06.01.2018 15:37 Чоп этиш версияси\n– Мамлакатимиз Президенти, Қуролли Кучлар Олий Бош Қўмондони Шавкат Мирзиёев ўтган йил Қуролли Кучларимиз ташкил этилганининг 25 йиллиги муносабати билан Ватан ҳимоячиларига йўллаган байрам табригида барча бўғиндаги профессионал ҳарбий кадрлар тайёрлаш тизимини такомиллаштириш юзасидан устувор вазифаларни белгилаб берган эди, – дейди Самарқанд олий ҳарбий автомобиль қўмондонлик-муҳандислик билим юрти бошлиғи ўринбосари Т.Холматов. – Ушбу вазифалардан келиб чиқиб, бизнинг муассасамизда ҳам ўқув жараёни такомиллаштирилди. Аввало, билим юртига ўқишга қабул қилишда номзодлар орасидан энг муносибларини танлашга алоҳида эътибор қаратилди. Абитуриентлар дастлабки танлаш, ҳарбий-профессионал танлаш ва тест синовлари асосида комплекс равишда босқичма-босқич сараланиб, жисмоний-руҳий тайёргарлиги юқори, тез фикрлайдиган, билимли ёшлар ўқишга қабул қилинди. Ўқув жараёни ҳам олдимизга қўйилган вазифалар ва замон талабларидан келиб чиқиб янгича асосда ташкил этилди. Ўз навбатида, билим юрти моддий-техник базасини мустаҳкамлаш юзасидан ҳам зарур чора-тадбирлар кўрилиб, ўқув бинолари ва ётоқхоналарда капитал таъмирлаш ишлари амалга оширилмоқда.\nБилим юртида 20 дан ортиқ кафедра бўлиб, уларда ўз соҳаси бўйича бой тажрибага эга офицерлар фаолият кўрсатади. Назарий ва амалий машғулотлар олиб боришга ихтисослашган махсус хоналар, замонавий ахборот технологиялари, ҳарбий техника ва жиҳозлар, спорт иншоотлари, 110 минг нусхадан ортиқ ўқув ва бадиий китобларга эга кутубхона ҳарбийликни танлаган ёшларнинг етук мутахассис бўлиб етишишига хизмат қилмоқда.\n– Машғулотларда анъанавий ўқитиш методлари билан бирга, “Ақлий ҳужум”, “Зинама-зина” каби интерфаол усуллардан фойдаланаётганимиз тингловчиларнинг фанга қизиқишини ошириш ва уни пухта ўзлаштиришига ёрдам бермоқда, – дейди ҳарбий тарих фани ўқитувчиси, подполковник Т.Калонов. – Айниқса, семинар машғулотларида кичик гуруҳларга бўлиниб, мавзу юзасидан баҳс-мунозара уюштирилиши, мусобақалашган ҳолда саволларга жавоб бериши курсантларнинг билимини мустаҳкамлаш, ўз фикрини баён этишга интилишини кучайтиришда муҳим омил бўлаётир. Бунинг натижасида курсантларимиз ҳарбий билим юртлари ўртасидаги фан олимпиадалари, интеллектуал танловларда муваффақиятли қатнашмоқда. Жумладан, яқинда ҳарбий тарих бўйича олий ҳарбий билим юртлари фан олимпиадасида бизнинг жамоа иккинчи ўринни қўлга киритди.\nВатан ҳимоячилари куни муносабати билан айни пайтда мамлакатимиз бўйлаб ўтказилаётган “Миллий армиямиз – ёшларнинг мардлик, матонат ва жасорат мактабидир” шиори остидаги ҳарбий ватанпарварлик ойлиги тадбирларида билим юрти жамоаси ҳам фаол иштирок этмоқда. Улар вилоятдаги таълим муассасалари, маҳаллаларда ёшлар билан учрашувларда қатнашмоқда.\n– Яқинда Самарқанд шаҳридаги ҳарбийлар шаҳарчасида ўтказилган “Армия ва ёшлар” фестивалида қатнашиб, тенгдошларим, укаларимга билим юртимиздаги таълим жараёни ҳақида гапириб бердим, – дейди курсант Асқар Имомов. – Шунингдек, айни пайтда шаҳардаги олий ўқув юртлари талабалари, коллеж ва академик лицейлар ўқувчилари ҳам муассасамизга келиб, яратилган қулайлик ва имкониятлар билан танишмоқда. Уларнинг бизга ҳавас қилишини кўриб, фикрларини эшитиб, шундай нуфузли олий ҳарбий таълим муассасасида таҳсил олаётганимдан фахрланаман. Келажакда етук офицер бўлиб, мамлакатимиз мудофаа қудратини мустаҳкамлашга ҳисса қўшишни ўзим учун олий мақсад, деб биламан.


ОЛИЙ ТАЪЛИМ: МАСОФАВИЙ ЎҚИТИШ ТЕХНОЛОГИЯЛАРИ – Navoiy davlat konchilik instituti Nukus filiali\nОЛИЙ ТАЪЛИМ: МАСОФАВИЙ ЎҚИТИШ ТЕХНОЛОГИЯЛАРИ\nХабарингиз бор, республика олий таълим муассасаларида ўқув жараёнини узлуксизлигини таъминлаш ҳамда талабаларнинг билим олиш фаолиятини масофадан туриб методик қўллаб-қувватлаш мақсадида 2020 йил 1 апрелдан масофавий таълим платформалари ишга туширилган эди. Бундай платформалар аввалом бор, имконияти бор талабаларга мутлақо янги форматдаги, яъни виртуал муҳитда талабалар ва ўқитувчи аудиториясинишакллантириш орқали ўқув жараёнини ташкил этиш имкониятини берди.\nБунинг учун биринчи навбатда таълим йўналишлари ва мутахассисликлар ўқув режалари асосида жорий семестрдаги фанларнинг дастурлари бўйича ўқув ресурсларини яратишга эътибор қаратилди, олий таълимда ўқитилаётган 6102 та фандан масофавий таълим ресурслари яратилди ва ҳар бир олий таълим муассасасининг масофавий ўқитиш платформаларига жойлаштирилди.\nИккинчидан, барча олий таълим муассасаларининг масофавий ўқитиш платформалари вазирликнинг https://dist.edu.uz/ягона порталига бирлаштирилди. Бу эса олий таълим муассасаларида масофавий таълим сифатини таъминлаш жараёнлари мониторингини олиб бориш, ўқув ресурслардан ҳамкорликда фойдаланиш имкониятини берди.\nтаълим йўналишлари ўқув режасидаги барча учун умумий бўлган фанлардан видеомаърузалар жойлаштириб борилди, бунинг учун телеграмм ижтимоий тармоғида @eduuz_online канали очилди ва унга ўқитувчилар томонидан яратилган видеомаърузалар жойлаштирилди.\nбарча талабалар учун очиқ таълим ресурсларини яратиш мақсадида TAS-IX тамоғида https://tube.edu.uz видеопортали ишга туширилди. Ҳозирги кунга қадар ушбу видеопорталга 200 дан ортиқ видеодарс жойлаштирилди.\nШунингдек, талабаларнинг китобхонлик маданиятини юксалтириш мақсадида вазирлик портали таркибида аудиокитоблар электрон кутубхонаси https://audiobook.edu.uzташкил этилди, унга замонавий ва классик адабиётлар жойлаштирилиб борилмоқда.\nБундан ташқари, Ўзбекистон Миллий телерадиокомпанияси билан ҳамкорликда 3 та, шунингдек, Фарғона, Сурхондарё ва Самарқанд вилоятлари телеканаллари орқали фанлар бўйича теледарслар ўтказиш тизимли йўлга қўйилди. Жумладан,“Менинг юртим” (MY5) телеканалидаПсихология ва Инглиз тили фанларидан, «UzReport» телеканалидаакадемик лицей ўқувчилари учун математика, инглиз тили, физика, информатика, рус тили, география, оила психологияси, математика инглиз тилида SAT фанларидан, педагогика таълим соҳасининг барча бакалавриат таълим йўналишлари фанларидан ZO’R TV телеканали ҳамкорлигида теледарслар йўлгақўйилди.\nЮқорида қайд этилган ишлар талабаларимизга масофадан туриб таълим олишларини ташкиллаштириш мақсадида жуда қисқа вақтда амалга оширилди. Бунинг учун олий таълим муассасаларида профессор-ўқитувчилар томонидан тегишли ўқув ресурслари яратилди, улар ўзларининг фанлари бўйича аввалдан тайёрлаб юрган барча ўқув материалларини платформага жойлаштирдилар. Виртуал муҳитда ишлашни яхшилашлари учун “Масофавий таълимни ташкил этиш технологиялари” курслари йўлга қўйилди.\nОлий таълим муассасалари 85 та замонавий сервер қурилмалари билан таъминланди, Интернет тезлигини ошириш бўйича амалий чоралар кўрилди. Профессор-ўқитувчилар томонидан ҳам масофавий машғулотларни олиб боришларига маълум миқдорда молиявий сарф-харажатлар бўлди. Ҳаммамиз биламиз, замонавий ахборот-коммуникация технологиялари ва хизматлари маълум маблағларни талаб этади.\nБир сўз билан айтганда, қисқа муддатда ҳам техник жиҳатдан, ҳам дастурий таъминот ва ресурсларни шакллантириш бўйича катта ҳажмдаги ишлар амалга оширилди. Албатта буларнинг замирида каттагина молиявий харажатлар туради, дунё тажрибасида ҳам янги форматдаги ўқув жараёнини ташкил этиш дастлабки босқичда каттагина ресурсларни сарфлашни тақозо этади. Зеро, мақсадимиз талабаларнинг ўқув жараёнини методик қўллаб-қувватлаш орқали уларни назарий билим олишларини таъминлаш эди. Амалий машғулотлар ҳам фанларнинг хусусиятларидан келиб чиқиб масофадан туриб олиб борилди. Масофавий бажариш имкони йўқ лаборатория ишлари пандемия тугагандан кейин ўтказилиши режалаштирилди. Шунингдек, турли сабабларга кўра масофавий таълим олмаган талабаларга пандемия тугагандан кейин ўқишларини анъанавий шаклда давом эттиришга ва фанларни ўзлаштиришларига имкон берилмоқда, яъни бу талабаларга ҳам кейинги курсда ўрнатилган муддатларда ўқишни давом эттиришга имконият яратилади.\nМасофавий таълим олиш талабалар учун карантин чекловлари оқибатида умумий ўқитиш даври узайиб кетишини олдини олиш имконини беради. Ўқишни фақат off-line шаклда давом эттиришни хохловчилар учун, карантин талаблари имкон берган даврдан тегишли семестрдан давом эттириш имкони доим сақланиб қолади.\nШу билан бирга, битирувчи курс талабаларининг ўқув жараёни поёнига етиш арафасида бўлгани учун уларга ўз вақтида битиришлари учун тегишли шароитлар яратиб берилди, он-лайн ҳимоялар ўтказилди. Битирувчиларга дипломларини он-лайн олиш имконияти ишлаб чиқилди, мамлакатимизда биринчи бор QR кодли дипломлар берила бошланди.\nБундан ташқари, апрель ойидан бошлаб олий таълим муассасаларида режалаштирилган барча илмий конференциялар, семинарлар он-лайн форматда ўтказилиши йўлга қўйилди. Айниқса, талабалар ўртасида ҳар йили ўтказиладиган фан олимпиадалари бу йил он-лайн форматда амалга оширилиши талабаларимизга маъқул келди.\nШуниси қувонарлики, 2019-2020 ўқув йилининг иккинчи семестрида ушбу тизимлардаги 113 та олий таълим муассасасининг таълим ресурсларидан фойдаланиш учун 417816нафар талаба ва 29 030нафар профессор-ўқитувчи рўйхатдан ўтиб, тегишли фаолиятларини масофавий таълим платформасида олиб бордилар. Бошқача қилиб айтганда, техник жиҳатдан имконияти бор ва хохловчи талабаларга масофадан ўқиш имкониятлари берилди. Албатта, бу бизнинг таълим тизимимизда ўзига хос янгилик бўлди, шу нуқтаи назардан таълим сифатини таъминлашда камчиликлар ҳам бўлган, чунки ҳар қандай янгиликни киритиш доим қийинчиликларга учраб келган.\nЭътибор берсангиз, ривожланган давлатларда ҳам дастлаб масофавий таълим асосан лаборатория ишлари, амалий машғулотлар кам таълим йўналишларида амалга оширилди.\nМасофавий таълим сифатини таъминлаш учун, ҳам олий таълим муассасалари, ҳам профессор-ўқитувчилар, ҳам талабалар, ҳам алоқа каналлари бирдек тайёр бўлишлари лозим. Лекин, аввалдан таълим соҳасига масофавий ўқитиш элементларини киритиб боришга йўналтирилган мақсадли фаолият пандемия туфайли ушбу ишларни тезлаштиришни тақозо этди. Муҳими йўналиш тўғри белгилангани, таълим муассасаларида хато қилишдан қўрқмаслик маълум даражада янги форматдаги ўқув жараёнини бошлашни таъминлади.\nБугунги кунда олий таълим муассасаларида янги ўқув йилидан кредит-модуль тизимини жорий этишга тегишли тайёргарлик ишлари амалга оширилмоқда. Хўш бу тизим нима беради? Авваломбор янги тизим талабаларни кўпроқ мустақил таълим олишларини талаб этади. Мустақил таълим фақатгина дарслик ёки ўқув қўлланмадан фойдаланиб тайёрланишни эмас, балки кўплаб ахборот манбаларидан фойдаланишни тақозо этади.\nБугунги кунда таълим парадигмаси ўзгармоқда, етакчи хорижий университетлар ҳам, вариатив (гибрид шакл) таълим траекторияларини, масофавий курсларни,ўқитиш технологияларини тобора кенг жорий этишмоқда. Пандемия шароитларида бизнинг олий таълим муассасалари ҳам маълум маънода дастлабки тажрибани тўплашди.\nЭндиликда муҳими талабаларимизда ҳам масофадан таълим олиш маданиятини юксалтиришимиз устида ишлашимиз лозим. Кейинги пайтларда ижтимоий тармоқлардаги турли саҳифалар, каналлар ва гуруҳлар орқали масофавий таълим олишга тааллуқли савол-жавоблар, мулоҳазалар ва изоҳлар каби ёзишмалар сони ортиб бормоқда. Бу фикр мулоҳазаларнинг айримларига қўшилиш ҳам мумкин, қўшилмаслик ҳам мумкин. Муҳими талабаларимиз улар учун яратилаётган имкониятлардан самарали фойдаланишлари, ўзлари билим олиш учун тинмай билим излашлари, қолаверса етук мутахассис бўлишлари учун фақатгина фанларни ўзлаштиришлари етарли эмаслиги, доимий ўз устида ишлашлари лозимлигини яхши уқишлари шарт. Бунинг учун барча олий таълим муассасаларида етарли шароитлар яратиб бериш учун зарур ҳаракатлар қилинмоқда.


Лоперамид-Акри – Meducate.uz – Дорилар ҳақида маълумотлар ўзбек тилида\nHome Йўриқномалар Лоперамид-Акри\nПрепаратнинг савдо номи: Лоперамид-Акри\nТаъсир этувчи модда (ХПН): лоперамид\nёрдамчи моддаси: лактоза (сут қанди) – 104,5 мг, маккажўхори крахмали – 30 мг, коллоид кремний диоксиди (аэросил) – 0,7 мг, тальк – 1,4 мг, магний стеарати – 1,4 мг.\nКапсула қобиғи таркиби: қаттиқ желатин капсулалар (титан диоксиди, сариқ хинолин бўёвчиси, сариқ қуёш ботиши бўёвчиси, желатин).\nТаърифи: №4 сариқ рангли капсулалар. Капсула ичидагиси: оқ рангли ёки оқ сарғиш тусли кукун.\nЛоперамид ичак деворининг опиоид рецепторлари билан боғланиб (холин- ва адренергик нейронларни гуанин-нуклеотидлари орқали рағбатлантирилиши), ичакнинг силлиқ мушакларининг моторикаси ва тонусини пасайтиради (ацетилхолин ва простагландинларнинг ажралиб чиқишини ингибирланиши ҳисобига). Перистальтикани секинлаштиради ва ичакнинг ичидагисини ўтиш вақтини оширади. Анал сфинктерининг тонусини оширади, ахлат массасини тутиб қолинишига ва дефекацияга қистовлар камайишига ёрдам беради. Таъсири тез бошланади ва 4-6 соат давом этади.\nИчга қабул қилинганида сўрилиши 40% ташкил қилади. Плазмадаги максимал концентрациясига капсула қабул қилинганидан кейин 2,5 соат ўтгач эришилади. Плазма оқсиллари билан боғланиши (кўпроқ альбуминлар билан) – 97%. Гематоэнцефалик тўсиқдан ўтмайди. Жигардан конъюгация йўли билан амалда тўлиқ метаболизмга учрайди. Яримчиқарилиш даври – 9-14 соат (ўртача 9,8 соат). Кўпроқ сафро орқали, оз қисми буйрак орқали чиқарилади (конъюгацияланган метаболитлари кўринишида).\nТурли генезли ўткир ва сурункали диареяни симтоматик даволаш (аллергик, эмоционал, дорили, нурли; овқатланиш тартибини ва овқатнинг таркибини сифати ўзгарганида, метаболизм ва сўрилиш бузилганида; инфекцион генезли диареяда ёрдамчи восита сифатида). Илеостомали пациентларда ич келишини бошқариш.\nИчга, чайнамасдан, сув билан бирга қабул қилинади.\nКатталарга ўткир диареяда дастлаб 2 капсула (4 мг) Лоперамид-Акри буюрилади, сўнгра суюқ аҳлат ҳолида 1 капсуладан (2 мг) ҳар дефекациядан кейин юқори суткалик доза – 8 капсула (16 мг).\nКатталарга сурункали диареяда суткада 4 мг дан буюрилади. Максимал суткалик доза – 16 мг.\n6 ёшдан ошган болаларга ўткир диареяда бошланғич доза 2 мг, сўнгра суюқ аҳлат ҳолида 2 мг дан ҳар дефекациядан кейин. Максимал суткалик доза – 4 капсула (8 мг).\n6 ёшдан ошган болаларга сурункали диареяда Лоперамид-Акри® 2 мг суткалик дозада буюрилади. Максимал суткалик доза – 6 мг 20 кг га.\nИч келиши нормаллашганидан кейин ёки ич келиши 12 соатдан кўпроқ вақтда бўлмаса, препаратни қўллашни тўхтатиш керак.\nОдатда, фақат препарат узоқ вақт қабул қилинганида кузатилади.\nАллергик реакциялар (тери тошмаси), уйқучанлик, бош айланиши, гиповолемия, электролит бузилишлар, оғизни қуриши, ичак санчиғи, гастралгия, қорин оғриғи ёки дискомфорт, кўнгил айниши, қайт қилиш, метеоризм кузатилиши мумкин.\nКам ҳолларда – сийдикни тутилиши, жуда кам ҳолларда – ичакни ўтказмаслиги.\nЎта юқори сезувчанлик, ичакни ўтказмаслиги, ўткир ярали колит, дивертикулез, ўткир сохтамембраноз энтероколит фонидаги диарея, дизентерия ва меъда-ичак йўлларининг бошқа инфекциялариа. Ҳомидорлик (I уч ойлиги), лактация даври, 2 ёшгача бўлган болаларга (Лоперамид-Акри капсулалари 6 ёшгача болаларга буюрилмайди).\nПрепаратнинг бошқа дори воситалари билан ўзаро таъсирлари аниқланмаган.\nЛоперамид-Акри 2 сутка қўлланганидан кейин самара бўлмаганида ташхисни аниқлаш ва диареянинг инфекцион генезини истисно қилиш керак.\n6 ёшдан кичик болаларга капсулаларда буюриш тавсия қилинмайди.\nАгарда даволаётганда қабзият ёки қоринни дам бўлиши ривожланса, Лоперамид-Акри ни бекор қилиш керак. Жигар функциясини бузилишлари бўлган пациентларда марказий нерв тизимини токсик шикастланишининг белгиларини диққат билан назорат қилиш керак. Диареяни даволаш даврида суюқлик ва электролитларнинг йўқотилишини тўлдириш керак.\nДаволаш вақтида транспорт воситаларини бошқариш ва потенциал хавфли, диққатни юқори жамлашни ва психомотор реакциялар тезлигини талаб қилувчи фаолият турлари билан шуғулланишда эҳтиёткорликка риоя қилиш керак.\nСимптомлари: марказий нерв тизимининг фаолиятини сусайишини белгилари (ступор, ҳаракат координациясини бузилиши, уйқучанлик, кўз қорачиғини торайиши (миоз), скелет мушакларининг тонусини ошиши, нафасни сусайиши, ичакни ўтказмаслиги.\nДаволаш: специфик антидоти сифатида налоксон ишлатилади. Лоперамид-Акри нинг таъсир қилиш вақти налоксонга қараганда кўпроқлигини ҳисобга олиб, охиргисини такрор юбориш мумкин. Симптоматик даволаш: меъдани ювиш, фаоллаштирилган кўмир қабул қилиш (препарат қабул қилинганидан кейинги биринчи 3 соатда), ўпканинг сунъий вентиляцияси.\nКапсулалар 2 мг. 10 капсуладан контур уяли ўрамда. 1 ёки 2 контур уяли ўрам қўллаш бўйича йўриқномаси билан бирга картон қутида.\nҚуруқ, ёруғликдан ҳимояланган жойда, 25°Сдан юқори бўлмаган ҳароратда.\nОлдинги мақолаЛоперамида гидрохлорид «ОЗ»13.04.2018


Ўзбекистонда инсон ҳуқуқи бор дейишга ҳақлимизми? Омбудсман Улуғбек Муҳаммадиев билан суҳбат | Qalampir.uz\nЎзбекистонда инсон ҳуқуқи бор дейишга ҳақлимизми? Омбудсман Улуғбек Муҳаммадиев билан суҳбат\nИнтервью\t10 Декабрь 2020 20:19 9776\n1948 йилнинг 10 декабрь куни Бирлашган Миллатлар Ташкилотининг Бош Ассамблеяси томонидан Инсон ҳуқуқлари умумжаҳон декларацияси қабул қилинган. Бугун ушбу ҳужжат қабул қилинганига 72 йил тўлди.\nДекларация ҳар бир инсоннинг табиий ва ажралмас ҳуқуқ ва эркинликлари эьлон қилинган асосий халқаро ҳужжат ҳисобланади.\nДунё аввалгидек эмас. Хўш, инсон ҳуқуқлари умумжаҳон декларацияси қабул қилинишига асосий эҳтиёж нима эди. Собиқ Иттифоқ ва Гитлер Германияси ўртасидаги қонли уруш дунёни ўзгартириб юборди. Инсон омили муҳим экани сув юзига қалқиб чиқди. Саноат, ахборот технологиялари каби соҳалардаги ўсиш инсон ва унинг манфаатлари йўлидаги илдам қадамларни талаб қилар эди. Ана шу муҳим қадам қўйилганига бугун 72 йилдан ошди.\nСўнгги вақтлардам зўравонлик, тазйиқ ва қийноқлар кўпайиб бораётгани, ундан кўпчилик жабр чекаётгани ҳақидаги хабарлар тез-тез қулоғимизга чалинмоқда. Матбуот ва сўз эркинлиги, очиқлик ва ошкоралик устидан учраб турган баъзан расмий, баъзан норасмий босимлар эса Мустақиллик эришганига 30 йил тўлаётган, аммо охирги 4 йилда илдам қадам ташлаётган Ўзбекистоннинг бугунги ислоҳотларига соя солаётгандек.\nИнсон ҳуқуқининг бузилишини фақат зўравонлик қурбони бўлишда эмас, балки сўз ва матбуот, виждон эркинлиги, меҳнат, уй жойга эгалик, сайлаш, ўз фикрини эркин ифода этиш каби ҳуқуқлари бузилишида ҳам кўриш мумкин.\nИнсон ҳуқуқи ҳақида сўз борганда кўпчиликда Ўзбекстонда Инсон ҳуқуқи амалда борми, деган савол пайдо бўлади. QALAMPIR.UZ юқоридаги саволлар билан Ўзбекистон Республикаси Олий Мажлисининг инсон ҳуқуқлари вакили (Омбудсман) Улуғбек Муҳаммадиевга юзланди.\nМазкур суҳбатда Улуғбек Муҳаммадиев:\n• ҳозиргача судларга босим бўлаётгани;\n• судгача бўлган даврда адолат йўқлиги;\n• ҳокимликлардаги коррупция;\n• диний экстремизм билан қамалган маҳкумларга бўлган муносабат;\n• ОAВга бўлаётган босим;\n• Улуғбек Муҳаммадиевга пора таклиф қилишгани;\n• кийноқлар камерасиз хонада бўлаётгани;\n• алоҳида Тергов қўмитасини ташкил этиш зарурати;\n• кийниқларнинг Ўзбекистон имижига таъсири;\n• омбудсман айрим вазиятда ўзини айбдор ҳис қилиши ҳақида гапирди\nзўравонлик омбудсман ОAВга бўлаётган босим Инсон ҳуқуқи\n13 Январь 17:35 40292\n13 Январь 11:28 24070\n15 Январь 09:06 19378\n14 Январь 11:07 16639\n13 Январь 14:22 16172


'Қозоғистон Гуленга боғлиқ мактабларни текширади' - BBC O'zbek\n'Қозоғистон Гуленга боғлиқ мактабларни текширади'\nБу ҳақда Анқарага борган Қозоғистон раҳбари Нурсултон Назарбоев маълум қилган.\nТуркия Президенти билан учрашув чоғи Назарбоев Анқара мухолиф диний уламо Фатхуллоҳ Гуленга алоқадор деб ҳисоблайдиган Қозоғистондаги мактабларни текширилишига ваъда берган.\nТуркия ҳукумати Фатхуллоҳ Гуленни давлат тўнтаришига уриниш ташкилотчиси деб билади.\n"Бу мактаблар давлат назорати остида. Биз Туркияга таҳдид қиладиганларни қувватламаймиз. Бу бизнинг манфаатларимизга тўғри келмайди. Биз барча мактабларни текшириш бўйича келишдик. Агар уларни Гулен билан алоқаси тасдиқланса, биз у ўқитувчиларни алмаштирамиз. Бу мактабларнинг фаолияти ҳақида биз собиқ президент марҳум Турғут Ўзол пайтида келишганмиз. Бу мактабларда ўқиш пуллик ва ўқитиш даражаси ҳам жуда юқори. Мактабларда 10 мингга яқин ўқувчи таҳсил олади. Лекин улар орасида терроризмга алоқадор кимдир аниқланса, биз Туркиянинг талабларига тўлиқ жавоб берамиз", деб айтган Назарбоев Эрдўғон билан бирга ўтказилган матбуот анжуманида.\nЭрдўғон сўзларига кўра, у ҳамкасби Назарбоевга Қозоғистондаги Гуленга боғлиқ 33 мактаб рўйхатини берган ва уларнинг фаолияти тўғрисида хавотир изҳор этган. Қозоғистондан бу борада муносиб жавоб кутишини айтган у.\nҚозоғистонда айни пайтда 27 та қозоқ-турк мактаблари фаолият олиб боради.\nТуркияда 16 июлга ўтар кечаси содир этилган давлат тўнтаришига уринишдан сўнг Туркиянинг ўзида ҳукуматнинг таъкидлашича, минглаб "гуленчи"лар ҳибсга олинган ва вазифасидан бўшатилганлар.\nImage caption Туркия ҳукумати Фатхуллоҳ Гуленни давлат тўнтаришига уриниш ташкилотчиси деб билади.\nРасмий Анқара Қозоғистон ва Қирғизистондан ҳам "Фатхуллоҳ Гулен томонидан молиялаштириладиган" мактабларни ёпишни сўраган.\nБироқ Қирғизистон ва Қозоғистон ҳукуматлари бу мактабларни ёпишни рад қилган эдилар.\nУлар бу билим даргоҳларининг Туркия билан алоқаси йўқ, ўқув дастури эса ўз мамлакатлари ва халқаро маориф андозалари асосида қурилганини таъкидлаганлар.\nАйни пайтда Қозоғистондаги Туркия элчихонаси ходимлари фарзандларини қозоқ-турк лицейларидан олганлари хабар қилинади.\nНурсултон Назарбоевнинг Туркияга сафари пайти икки мамлакат ўртасидаги алоқалар ҳам муҳокама этилган.\nПрезидент Эрдўғон матбуот анжуманида Қозоғистон Президентининг Россия-Туркия муносабатлари яхшиланишида тутган ўрнига алоҳида баҳо бериб, "дўсти Назарбоев"га миннатдорчилик билдирган.\nУ шунингдек, Петербургда Путин билан учрашувдан кейин Россия-Туркия алоқалари аввалги ҳолатига қайтиши мумкинлигини қайд этган.\nПутин ва Эрдўғон учрашуви 9 августда Санкт-Петербург шаҳрида бўлиб ўтиши кутилмоқда.\nБу икки давлат раҳбарларининг Туркия ҳарбий учоғи Россиянинг Су-24 бомбардимончисини Сурия чегарасида уриб туширганидан бери илк кўришуви бўлади.\nКремлга кўра, Президент Эрдўғоннинг Путинга содир бўлган ҳодисадан афсуслангани ҳақида мактуб ёзиб, кечирим сўраган.\nШундан сўнг муносабатлар ижобий томонга ўзгаргани кузатилганди.


Alco - лойиҳангиз ва меҳнатингизни оқлайди!\n16:32 / 22.08.2016 5800\nАйни дамда сиз ўз тасаввурингиздаги уй ёки бинони яратиш арафасида турибсиз. Қолаверса, сиз қурмоқчи бўлаётган иморат пишиқ ва пухта хом-ашёлардан бунёд этилишини истайсиз, шундайми?\nMy-shop компанияси эса сизга бу борада Alсo заводи хизматларидан фойдаланишни тавсия этади.\nУшбу йирик компанияга 2008 йилда асос солиниб, заводда шу йилнинг ўзидаёқ альюмин композитли панеллар ҳамда полипроплеин қувурлари ишлаб чиқарила бошланди. Бугунги кунда эса ушбу маҳсулотлар сифатлилиги ва халқчиллиги боис қурилиш моллари бозорида ўз ўрнига эга. Шундай бўлса-да, My-shop компанияси панел ва қувурларнинг сифатини синаб кўриб, сўнг сизларга тавсия этишни маъқул кўрди.\nКорхона муваффақиятли фаолиятни йўлга қўйиш мақсадида бир нечта давлатлар билан ҳамкорлик қилади. Панел ва қувурлар хом- ашёси эса Хитой, Туркия ва Корея давлатларидан келтирилади. Шу боисдан хам, маҳсулотлар сифати нафақат ўзимизнинг, балки чет эл бозори билан ҳам бемалол рақобатлаша олади.\nСифат даражаси ошгани сари эса унга бўлган талаб ҳам ортиб бормоқда. Айни дамда Alco заводида 100 га яқин ҳамюртларимиз қизғин жараёнли иш билан таъминланган.\nЗаводда иссиқ ҳамда совуқ сув учун мўлжалланган қувурлар, шунингдек, канализация қувурлари турли ўлчамларда ишлаб чиқарилиб, мутахассислар ушбу маҳсулотнинг чидамлилигига 50 йиллик кафолат беришади.\nЭнди, панеллар ва уларнинг афзаллик жиҳатлари борасида тўхталсак...\nҲозирги кунда панеллар турфа кўринишдаги биноларнинг ташқи кўринишини безатишда жуда кенг фойдаланиб келинмоқда.\nУшбу панелларнинг афзаллик жиҳати шундаки, улар иссиқ ҳамда совуқ ҳавони ўтказмаслик ҳусусиятига эга.\nАйни кунда заводда панелларнинг ўттиз хил рангдаги турлари ишлаб чиқарилмоқда. Улардан энг кўп фойдаланиладиганлари ва харидоргирлари -оқ, қаймоқранг, кўк ва қизил ранглардир.\nAlco компаниясига оид фактлар:\n• Бугунги кунгача 900 га яқин мижозлар маҳсулот сифати ҳамда корхона хизматларидан мамнун\n• Alco ҳозирги кунгача Республика бўйича 900 га яқин йирик лойиҳаларни топшириб, 15 га яқини ютуқлар билан мукофотланган.\n• Alco компанияси ўз мижозларига 100 дан ортиқ фойдали таклифларни тақдим этади.\nШунингдек, компания маҳсулотлар нархларнинг ҳамёнбоплиги, товарнинг сифатлилиги, турли дизайнга мослашувчанлиги, узоқ йиллик кафолат берилиши, бепул етказиб бериш каби афзаллик жиҳатларни ўзида қамраб олган.\nМижозларга хизмат кўрсатиш эса нақд пул ва пул ўтказиш йўллари билан.\nAlco компанияси товарлари, шу ўринда альюмин панеллари сиз бошлаган қурилиш ишларингизда мустахкам, пишиқ ва кафолатли махсулотлардир.\nУнутманг! Бу борада My-shop фақат синалганларини сизга тавсия этади!\nAlco маҳсулотларини буюртма қилиш учун: 246 48-98, (99)-838-50-50


Машраб Бобоев (1941)\nHome icon Бош саҳифа»Кутубхона»Антология»Машраб Бобоев (1941)\nАдиб Машраб Бобоев ўз тенгдошлари орасида кўп қиррали ижод соҳиби эканлиги билан фарқланиб туради. У бир вақтнинг ўзида катталар ва болалар учун шеър ёзади — шоир. Айни пайтда ҳикоялар, қиссалар муаллифи — носир, Яна саҳна асарлари ёзади — драматург ҳам.\nУ 1941 йили Самарқанд вилоятининг Пояриқ туманида оддий деҳқон, боғбон оиласида таваллуд топган. Ўрта мактабни тугатгач, жамоа хўжалигида аввал тракторчи, кейин эса кутубхоначи бўлиб ишлайди. 1958—1960 йилларда маданий-оқартув билим юртида, сўнг Тошкент Театр ва рассомчилик институти кечки бўлимида таҳсил кўради. Институтни тугатгач, Самарқанд вилояти халқ ижодий уйига раҳбарлик қилади. Туман, вилоят, радио ва рўзномаларда мухбир бўлиб ҳам ўз фаолиятини давом эттиради. Тошкентга келгач, Ўзбекистон Ёзувчилари уюшмасида, Ғ.Ғулом номли Адабиёт ва санъат нашриётида, «Ёш гвардия» нашриётида муҳаррир, «Шарқ юлдузи» ойномасида адабий ходим бўлиб ишлайди. Ҳозирги кунда шоир ва драматург Машраб Бобоев Маданият ишлари вазирлигида ишламоқда.\nМашраб Бобоев шоир ва адиб сифатида 60-йиллардан бошлаб матбуотда кўрина бошлади. Унинг «Онамга хат» номли биринчи шеърий тўплами 1971 йилда нашр этилади. Сўнгра «Баҳор кайфияти» (1972), «Сўз» (1978), «Олисдаги чироқ (1981), «Бағишлов» (1984), «Мен билган сир» (1991) каби бир қанча шеърий тўпламлари босилади. Тўпламдан ўрин олган деярли барча шеърларда шоир яхши одамлар, урф-одатлар, беғубор севги-муҳаббат, келажак орзулар ҳақида тўлиб-тошиб куйлайди.\nМашраб Бобоев болалар шоири сифатида «Пахтам менинг — бахтим менинг» (1975) каби қизиқарли шеърий мажмуа ҳам яратган.\nАдиб ёш, истеъдодли драматург сифатида ҳам эл-юртга танилган адиблардан бири. У ўндан ортиқ саҳна асарлари яратган бўлиб, булар орасида «Ўттиз ёшлилар» (1976), «Ер томири» (1979), «Гурунг» (1979), «Онаизор» (1985), «Яшасин, афанди» (1985), «Мушкул савдо» (1989) каби песалари кўпчиликка манзур бўлган. Драматург ушбу пъесаларни «Қани, менинг юлдузим» (1987), «Номсиз юлдузлар» (1991) номи билан тўплам ҳолида нашр эттирган. Шулар қатори «Ирода» (1986) номли телеспектакл, «Севги нидоси» (1991, «Сабъаи сайёр» асосида) телебалетининг ҳам муаллифидир.\nУ моҳир таржимон, ўтли публипист сифатида ҳам баракали ижод қилиб келмоқда. Хусусан, у В.Катаевнинг «Хаёл чечаклари» (1976), О. Чиладзенинг «Рангин дунё» (1973), М. Бсисунинг «Ташриф қоғози” (1978) каби асарларини ҳам ўз тилига ағдарган. Машраб Бобоев кўп қиррали ва сермаҳсул истеъдод эгаси сифатида ҳозирги адабий жараёнда ўз овозига эга адиблар сирасига киради.


Qalampir.uz - Мадина Мумтоз янги қўшиғида эски муҳаббат ҳақида куйлади\n18:00, 23.10.2017 Премьера\nҚўшиқда “Мен уни ҳалиям севаман, унутай дейману унутолмайман” деган сатрлар бор.\nБаъзан инсонлар қалб кечинмаларини атрофдагиларга ошкор этишни истайдилар. Айримлар шу орқали ўзларини янада енгил ҳис қиладилар. Бу борада шоирлар ва хонандаларнинг омади чопган. Юрак ҳисларини бемалол қўшиқ қилиб куйлашлари мумкин. Айнан шундай қалбдан куйланган тароналар ҳам мухлислар қалбидан чуқур жой олади.\nБугун “Премьера” лойиҳаси орқали эътиборингизга ҳавола этилаётган қўшиқ ҳам оилани, ҳам санъатни ўз йўлида муносиб олиб бораётган хонанда, шунингдек, кўплаб жиддий ва комик образлари билан томошабинлар меҳрига сазовор бўлган актриса Мадина Мумтозга тегишли.\n“Унутолмадим” номли қўшиқни тинглаганимизда Мадина Мумтознинг нолалари ва ижроси орқали бу қўшиқ чиндан юракдан ижро этилганига амин бўлдик.\nДарвоқе, қўшиқ жонли ижродан ёзиб олинган. Хонанда қўшиқнинг ҳар бир сатрини бир неча марта куйлаб, кейин унга компьютер орқали ишлов берилмаган. Шу сабаб ҳам хонанданинг ҳар бир нафаси, ноласи эшитган қулоққа ўзгача кайфият баҳш этади.\nҚўшиқда “Мен уни ҳалиям севаман, унутай дейману унутолмайман” деган сатрлар бор. Беихтиёр савол туғилиши табиий. Гўёки Мадина Мумтоз ўтмишни ёдга олгандек... “Муҳаббат олдида, ҳатто, шоҳ ҳам бош эгади” деганларидек, Мадина Мумтоз ҳам биринчи муҳаббатини унута олмаётгандир.\nШу каби саволларимиз тинчлик бермагани сабабли хонанда билан боғландик ва ойдинлик киритишга ҳаракат қилдик.\nМадина Мумтозга “Наҳотки ҳалигача эски муҳаббатингизни унута олмаяпсиз? Бежизга бу мавзуда қўшиқ куйламагандирсиз?”, дея савол берганимизда, хонанда кулгидан ўзини зўрға ушлаб турди. Мадинанинг жавобини ўзгартирмаган ҳолда эътиборингизга ҳавола этамиз:\n“Биласизми, биз санъаткорлар фақат ўзимизни дардимизни достон қилавермаймиз, балки бошқаларнинг ҳам дардини олиб чиқишимиз зарур. Бу қўшиқни илк марта эшитганимда, хаёлимдан ўлим туфайли севгилисидан айрилган ёрнинг ноласи сифатида ёдимда қолган эди. Кейин шу асарни куйлашга қарор қилдим ва куйлаганимда ана шу тасаввур кўз ўнгимдан ўтади... Гўёки жуфтликнинг бири ортга қайтмайди, яъни у бевақт вафот этгану муҳаббати қолиб кетган. Шунинг учун айтмоқчиманки, бу қўшиқнинг шахсий ҳаётимга алоқаси йўқ. Мавзу, қолаверса, оҳанги ёққани учун озарбайжон тилидан ўзбек тилига таржима қилиб куйлаганман”.\nАлоҳида таъкидлаш зарур, қўшиқнинг сўз ва мусиқа муаллифи озарбайжонлик ижодкор Аҳмед Мустафоевга тегишли. Мадина Мумтоз шеърни ўзбекчага таржима қилган ва куйлаган. Хонанда нафақат ўзбек тилини, балки озарбайжон ва турк тилини ҳам мукаммал билиши унинг мухлисларига аён бўлса керак.\nШу ўринда хонанда “Qalampir.uz” сайти орқали жонли ижрода оҳанг яратган созандаларга ҳам ўз миннатдорчилигини билдириб ўтди. Улар билан таништирсак:\nКлавишда – Фарруҳ Абдуазимов\nСкрипкада – туркиялик ижодкор Окан Карайас\nБас гитарада – Шуҳрат Тоирзода\nБарабанда – Дамир Фатҳуллин\nАкустик гитарада – Жамшид Ражабов\nКонгида – Дониёр Абдувалиев.\nУшбу қўшиқни сайтимизнинг мусиқа бўлимида тинглаш ва кўчириб олиш имкониятига эгасиз.\nТеглар:Мадина Мумтоз Премьера\nАбдулазиз Комилов Памела Спратленни қабул қилди\n15:14, 13.09.2018 12 750\n18:20, 30.05.2018 3 761\n19:00, 17.05.2018 10 602\n13:08, 17.05.2018 4 632


Журналистлар учун эко-медиа тур ташкил этилди – Jurnalist\nR S2019-08-12T11:49:21+05:0015 Iyul, 2019|Навоий вил.|\nНавоийлик журналистлар Бухоро вилоятида жойлашган ихтисослашган “Жайрон” питомнигида бўлиб, йўқолиб бориш арафасидаги ноёб ҳайвонлар – Бухоро тоғ қўйи, жайрон, морхўр, Бухоро буғуси (хонгул) каби жонзотларнинг бу ерда кўпайтирилиш жараёни билан танишишди.\nМазкур тадбир Навоий шаҳридаги “Жонли табиат” нодавлат-нотижорат ташкилотининг “Жайрон” питомнигида экологик тарбия ва унинг фаолиятини тарғибот ҳамда ташвиқот қилишга янгича инновацион усулларда ёндашиш тизимини шакллантириш” мавзусидаги грант лойиҳаси асосида Ўзбекистон журналистлари ижодий уюшмаси Навоий вилоят бўлими ҳамкорлигида амалга оширилди.\nКогон тумани ҳудудиги мазкур питомникнинг умумий майдони 16 минг гектардан ортиқ. Айни дамда ушбу майдоннинг 5,5 минг гектари симдеворлар билан ўралган. Фаолият бошлаганига 40 йилдан ошган питомникда 1300 бош жайрон, 67 бош тоғ қўйи ва бошқа жонзотлар бор. Бу ерда ҳар йили юртимиз олимларидан ташқари Франция, АҚШ, Россия каби мамлакатлардан илмий ходимлар куз ва баҳор мавсумларида турли мавзуларда илмий ўрганиш ишлари олиб боришаяпти. Бундан ташқари, кейинги вақтларда туристларнинг ташрифи ҳам кўпаймоқда.\nҚўриқхонамизда 32 нафар ходим ишлайди, – дейди биз билан суҳбатда илмий ходим Дилшод Турсунов. – Моддий-техник базани яхшилаш, хусусан ёввойи ҳайвонларнинг популация жараёнларини кузатиб бориш учун замонавий лабораториялар, ветеринария жиҳозларига эҳтиёж катта. Ҳатто озуқа масаласида ҳам муаммолар туғилмоқда. Ўтган йилдан бошлаб жайрон болаларини халқаро қонунчилик шартлари асосида буюртмага кўра чет мамлакатлардаги ҳайвонот боғларига етказиб бераяпмиз. Бугунгача Бирлашган Араб Амирлиги, Тожикистон, Қозоғистон каби мамлакатларга етказиб бердик. Бундан келиб тушаётган маблағлар питомник атрофини ўраш, жиҳозлар олиш каби тадбирларга ишлатилаяпти.\nТадбир доирасида журналистлар жайрон болаларини қўлга ўргатиш – уларни озиқлантириш жараёнига гувоҳ бўлишди. Табиатнинг бу ноёб жонзоти, гўзаллиги ва жозибадорлиги кишини ҳайратга солади. Мумтоз адабиётимизда нозик хилқат – аёлнинг оҳуга қиёслангани бежиз эмаслигига яна бир бор амин бўласиз.\nБу тадбир иккинчи бор ташкил этилмоқда, – дейди “Жонли табиат” ННТ раҳбари Эшмамат Тоғаев. – Журналистларни лойиҳага жалб этишимиздан мақсад мазкур қўриқхона ҳақида кенг оммани хабардор этиш. Туристлар оқимини кўпайтириш. Сабаби мазкур ҳудуд нафақат юртимизда, балки Ўрта Осиёда ягона саналади. Бу ерда қишнинг совуғи-ю, ёзнинг иссиғида ишлашнинг ўзи бўлмайди. Питомник ҳудуди жуда катта. Ходимлар пиёда айланиб, ёввойи табиат қўйнидаги жонзотларни ҳимоя қилишга мажбур. Ходимларнинг моддий таъминотини кучайтириш керак. Бутун ҳудудни назорат қилиш учун замонавий диронларга эҳтиёж бор. Қолаверса жайрон болалари сақланаётган қўралар ҳам жуда эскирган. Хуллас, мазкур ҳуддудга нафақат давлат, балки кенг жамоатчиликнинг ҳам эътибори кеарк. Шундагина биз минг йиллар аввал юртимиз ҳудудида яшаган жонзотларни келгуси авлодларга қолдиришмиз мумкин.\nТадбир якунида давра суҳбати ташкил этилиб, питомник мутасаддилари журналистларнинг саволларига жавоблар беришди.\nуюшмаси Навоий вилоят бўлими мутахассиси.


— Ҳунармандчиликбиланмомоларимиз, боболаримиз шуғулланиб келишган, — дейдиопа. — Гилам тўқиш, кашта тикиш, миллий либослар тикиш, паранжию чачвон тикишни бувиларимиздан ўрганганмиз. Онам кашта тикар, пилладан ипак олиб бўяшарди, сўзаналар, бўғжама, бўхчалар тикишган. Бизни даврдаям рўмолчалар, куёвбелбоғлар, жойнамозлар, олача, гажариқ олача, холи гилам, зулбароқлар тайёрлашган. Тенгдошларимиз ҳам тиккан, биздан кейингилар тиккани йўқ. Ўтган йили Жиззах вилоят мусиқали драма театри биносида ўз кўргазмамни ташкил қилдим. Унда йўқолиб бораётган миллий либосларимизни намойиш этдик.\n— Ишонасизми, ўша пайтларда ота-боболар, момоларимиздан қолган нарсалар ҳалиям янгидек турибди. Бўлмаса, деярли 100 йил бўлди. 17-асрдаги паранжини кўринг, жияклари ипакдан тикилган, нақшлари, безаклари кишини ҳайратга солади. Жиззах воҳасининг қадимий либослари бир-бирига жуда ўхшаш бўлган, ўртада деярли фарқ йўқ. Аммо Ғаллаоролда бу хилма-хиллик кенг сақланиб қолган. Жиззах билан Сурхон миллий либослари жуда ўхшаш, каш-таларимиз, либосларимизда айниқса, бу кўзга ташланади. Ўша даврдаулар ҳудуддан ҳудудга кўчиб яшашган, балки шунинг учун бу қадар ўх-шашдир. Ҳаммамиз ҳам аслида битта ота-онанинг фарзандларимиз. Ўтган йиллар давомида туркияликлар келиб, миллий ҳунармандчилик маҳсулотларимизни сотиб олиб, йиғиб кетишганини ўз кўзим билан кўрдим. Ғаллаорол, Қўйтош, Ўгатда ҳаммасини арзонга сотиб юборишди. Бир кун қарасам, "Эртуғрул" фильмидаги ўтовлар ичига бизнинг кашталаримизни илиб қўйишган!


Гулистон туманида «Яшил макон» умуммиллий лойиҳаси доирасида ноябр-декабр ойларида 700 минг туп мевали ва манзарали кўчат экилди, «Долзарб 40 кунлик» бўйича белгиланган режа 113 фоизга бажарилди. – Гулистон тумани\nГулистон туманида «Яшил макон» умуммиллий лойиҳаси доирасида ноябр-декабр ойларида 700 минг туп мевали ва манзарали кўчат экилди, «Долзарб 40 кунлик» бўйича белгиланган режа 113 фоизга бажарилди.\nПрезидентимиз ташаббуси билан бошланган “Яшил макон” умуммиллий лойиҳаси барча ҳудудларда бўлгани каби Гулистон туманида жадаллик билан давом этмоқда. Дастлаб, эълон қилинган “Яшил макон” умуммиллий лойиҳаси туманда пухта тайёргарлик кўрган ҳолда бошланди.\nЛойиҳа доирасида эълон қилинган “Долзарб 40 кунлик”да туманимиз бўйича 618 минг туп дарахт ва буталар экиш режа қилинган. Бунда кўчатлар туманимизнинг иқлим шароити ва мелиоратив ҳолатидан келиб чиқиб танланди.\nУмуммиллий лойиҳада кенг жамоатчилик, хусусан нуронийлар ва ёшлар фаол қатнашди. Бу тизимли ва режали ишларнинг самараси ўз натижасини берди. Туманда «Яшил макон» умуммиллий лойиҳаси доирасида ноябр-декабр ойларида 700 минг туп мевали ва манзарали кўчат экилди, «Долзарб 40 кунлик» бўйича белгиланган режа 113 фоизга бажарилди.\n«Яшил макон» умуммиллий лойиҳаси доирасида «Долзарб 40 кунлик» бўйича Гулистон туманида семинар бўлиб ўтди.


Москва расмийлари ўзбек ҳайдовчилари автобус ҳайдаш учун танлаб олинаётганини инкор қилди\n07 июл 2022, Тошкент вақти: 00:51\n“Мосгортранс” ташкилоти Россия пойтахтида автобус ҳайдаш учун ўзбекистонлик ҳайдовчилар танлаб олинаётгани ҳақидаги хабарларни рад этди, дея хабар қилади РИА Новости.\nАввалроқ Ўзбекистон Меҳнат вазирлиги Фейсбук тармоғидаги ўз саҳифасида Москвада автобус ҳайдовчиси бўлиб ишлашни истаган ўзбекистонлик учун танлов эълон қилинганини билдирганди. Хабарларга кўра, танловдан ўтган 1000 нафар ҳайдовчига 43 мингдан 60 минг рублгача маош ваъда қилинган.\n“Мосгортранс” давлат унитар корхонаси Ўзбекистонда ҳайдовчилар танлови эълон қилган эмас. Бугунги кунда ширкат ҳайдовчиларининг 50 фоизини пойтахтликлар, яна 40 фоизга яқинини Россиянинг турли субъектларидан келган вакиллар ташкил этади, - дея маълум қилган Мосгортранс матбуот хизмати РИА Новости агентлигига.\nЎзбекистондан Россияга бориб ишлаётган меҳнат муҳожирлари сони турли манбаларда 2,5 миллиондан 5 миллионга қадар кўрсатилади.


ЎзА - “Ёшлар поезди” Қашқадарёда\n“Ёшлар поезди” Қашқадарёда\n30.11.2017 17:55 Ёшларга оид давлат сиёсати\nЎзбекистон ёшлар иттифоқи ташаббуси билан Конституциямиз қабул қилинганининг 25 йиллигига бағишлаб Қашқадарё вилоятида ташкил этилган “Ёшлар поезди” тарғибот акциясида таниқли олимлар, кино ва театр актёрлари, спортчилар, Ўзбекистон ёшлар иттифоқи фаолларидан иборат тарғибот гуруҳи аъзолари туманларда, олис ва чекка қишлоқларда ёшлар билан учрашув ва очиқ мулоқотлар ўтказди. Мамлакатимизда амалга оширилаётган ижтимоий-сиёсий ва иқтисодий ислоҳотлар, рўй бераётган демократик ўзгаришлар ҳақида сўзлаб берди.\n– Мазкур акция Президентимизнинг 2017 йил 5 июлдаги “Ёшларга оид давлат сиёсати самарадорлигини ошириш ва Ўзбекистон ёшлар иттифоқи фаолиятини қўллаб-қувватлаш тўғрисида”ги фармонига мувофиқ ўтказилмоқда, – дейди Ўзбекистон ёшлар иттифоқи Қашқадарё вилояти кенгаши раиси Ш.Сатторов. – Акция ёшларда юртимизда амалга оширилаётган ислоҳотларга дахлдорлик туйғусини юксалтириш, тадбиркорлик кўникмасини шакллантириш, давлатимиз томонидан ёш тадбиркорлар ва ёш оилаларга берилаётган имконият ҳамда имтиёзларни кенг тарғиб этиш, уларнинг ижтимоий фаоллигини ошириш, ижтимоий ҳимояга муҳтож, кам таъминланган оилалар фарзандларини моддий ва маънавий қўллаб-қувватлашни мақсад қилган.\nМулоқотларда ёшлар ўзларини қизиқтирган мавзулар ва қийнаётган муаммоларни ўртага ташлади. Қизиқиш ва мақсадларидан келиб чиқиб, таклифлар билдирди. Ғузор туманидаги Ғузор нефть-газ саноати касб-ҳунар коллежида ташкил этилган очиқ мулоқот ҳам шу руҳда ўтди.\n– Тумандаги 34-умумтаълим мактабида ўқийман, – дейди Камола Фармонова. – Қайсидир йўналишда ютуққа эришган тенгдошларимни телевизорда кўрсам ёки улар ҳақида газета-журналда ўқисам, ҳавасим келади. Қанийди, мен ҳам уларга ўхшаб, ютуқларга эришсам, деб орзу қиламан. Аммо мактабимизда бунга шароит йўқ. Мактаб фойесидаги рўйхатга ёзиб қўйилган тўгаракларнинг бирортаси деярли фаолият юритмайди. Айниқса, биз, ёшлар жуда қизиқадиган спорт тўгаракларига айтарли эътибор берилмайди. Масалан, мен тикувчилик, тўқувчиликка қизиқаман. Узоқроқ жойга бориб, бу ҳунарни ўрганишга имкониятим йўқ. Шу боис, мактабимизда ҳам шундай тўгараклар очилса, мен каби ёшлар учун айни муддао бўларди.\n– Қарши педагогика коллежини 2008 йилда битирганман, – дейди ғузорлик Дилафрўз Болтаева. – Эҳ-ҳе, иш сўраб нечта таълим муассасасининг эшигини тақиллатдим, баридан рад жавоби олдим. Маълумотинг ўрта, деб ишга қабул қилишмаяпти. Бу масала юзасидан мурожаат қилмаган ташкилотим қолмади. Сиртқи бўлимга ўқишга кирай десам, унга ҳам 3-4 йиллик меҳнат стажи керак. Ахир, ишламасам, стажни қаердан оламан? Кундузги бўлимда ўқишни шароитим кўтармайди. Кўпчилик қатори мен ҳам ишлашни, оиламга кўмаклашишни истайман, аммо бунга ечим топа олмаяпман. Бугунги учрашувда тарғибот гуруҳига шу муаммони айтдим. Улар ёзиб олишди ва ҳал қилишга ваъда беришди. Ишондим.\nБилдирилган таклиф ва муаммолар мутасаддилар иштирокида кўриб чиқилди ва аксарияти жойида ҳал этилди, қолганларини ҳам қисқа муддатларда ҳал этишга ваъда берилди.\nТарғибот гуруҳи аъзолари тумандаги “Шўртангазкимё” мажмуасида ёш ишчи-ходимлар билан мулоқот ўтказди, корхонда тузилган Ўзбекистон ёшлар иттифоқининг бошланғич ташкилоти фаолияти билан танишди. Асосий қонунимизнинг мазмун-моҳияти ва ҳаётимиздаги аҳамияти ёшларга тушунтирилди. Мулоқот жараёнида “Китоб тарғиботи” акцияси ўтказилиб, мутолаага қизиқувчи ишчиларга китоб совға қилинди.\n– Бугунги мулоқот жуда ажойиб бўлди, – дейди ишчи Илҳом Жамолов. – Айниқса, китоб мутолааси борасидаги фикрлар менда катта таассурот қолдирди. Ростдан ҳам, китобхонлик кишининг тафаккурини ўстиради. Доим иш билан бўлиб, китоб ўқишга умуман эътибор қаратмай қўйган эканман. Охирги марта фарзандларимга қандай китоб олиб берганимни эслай олмайман. Ҳозироқ тадбирдан чиқиб, фарзандларимга совға учун китоб оламан.\nИкки кун давом этган тарғибот тадбирлари вилоятнинг барча туман ва шаҳарларида бўлиб ўтди. Унда чекка қишлоқлардаги таълим муассасалари, маҳаллалар, ҳарбий қисмлар ва касалхоналарга китоблар совға қилинди. Имконияти чекланган, кам таъминланган, ижтимоий ҳимояга муҳтож оилалар фарзандларига совғалар топширилди. Тажрибали шифокорлар жалб қилинган ҳолда, бепул тиббий кўриклар ташкил этилди. Бундан ташқари, жойларда уюшмаган ёшларнинг фикрлари ўрганилди, уларни фойдали юмушларга жалб этиш чора-тадбирлари кўрилди.


Охирзамон қирғинлари (12): Аҳли суннат уламолари охирзамон фитна ва қирғинлари ҳақидаги хабарларга муносабат билдиришда тутган йўли (2)\nBy IxlosOrg on 03/06/2019 МАҚОЛАЛАР ОХИРЗАМОН ҚИРҒИНЛАРИ\nУчинчиси: араб тили ва арабларнинг урф-одатларини мукаммал ўрганиш, далиллар айтилган даврда улар қай маъноларни англатганини билиш\nВаҳий воситасида келган далиллар фасоҳатли ва тушунарли араб тилида келган. Шу боис далилларни ўрганиш ва уларнинг маънолари ҳақида баҳс юритишдан олдин араб тилини пухта ўрганиш, арабларнинг сўзлашиш услублари ва урф-одатлари билан танишиб чиқиш лозим. Далиллар орасида бир сўз ёки маъно тушунарсиз бўлиб қолса, араб тилини яхши биладиган олимдан бу ҳақда сўрамай туриб, бир нарса дейишга ботинмаслиги керак.\nБу масалада эътибор қаратиш лозим бўлган нарса шуки, далиллар айтилган даврда (яъни ваҳий нозил бўлган саодат даврида) лафзлар нимага далолат қилгани ва қай маънони англатганини билиш. Зеро, баъзи сўзлар замонлар ўтиши, авлодлар алмашиши билан маъноси одамларнинг урф-одатига қараб ўзгаради. Бинобарин, Набий соллаллоҳу алайҳи ва салламнинг айтган сўзларидан кўзлаган мақсадларини тушунишга энг катта кўмак берадиган омил у зотнинг сўзлари ўша даврда қай маънога далолат қилганини билиш. Хусусан, ўша даврдаги истилоҳлар, жой номлари ва уларнинг чегаралари ва шу каби нарсаларни билиш керак.\nТўртинчиси: саҳобалар, тобеинлар ва салаф солиҳ уламолар далиллардан тушунган маънони олиш\nАҳли суннат ва жамоат уламолари охирзамон фитна ва қирғинлари ҳақида айтилган далилларни ўрганишдаги услубий асослардан бири саҳоба ва уларга эргашган салаф солиҳ уламолар бу далиллардан тушунган маънога мувофиқ тушуниш. Зеро, шу йўл тўғрироқдир.\nШайхулислом Ибн Таймия роҳимаҳуллоҳ айтади: “Мусулмонлар Аллоҳ таоло ва Расули Қуръон ва суннатда айтган сўзларидан кўзлаган мақсадларини билишга муҳтож. Бунга нозил бўлган Қуръон тилни (яъни араб тилини), саҳобалар ва уларга эргашган тобеинлар ҳамда қолган мусулмон уламолари уларнинг (оят ва ҳадисларнинг) маънолари ҳақида айтган сўзларини билиш орқали эришилади. Негаки, Расулуллоҳ соллаллоҳу алайҳи ва саллам саҳобаларга Қуръон ва суннат билан хитоб этганларида, оят ва ҳадисларда айтилган сўзлардан нима ирода қилинганини билдирганлар”.\nБешинчиси: сўзни зоҳирига кўра тушуниш ва далилсиз очиқ маъносидан бошқа томонга бурмаслик\nОхирзамон қирғинларига тегишли далилларни тушунишдаги муҳим қоидаларнинг бири шуки, далиллар айтилган вақтда зоҳиридан нима тушунилган бўлса, шундай тушуниш ва эшитган пайтда зеҳнга биринчи бўлиб келадиган маънони ҳеч бир ҳужжатсиз бошқа маънога бурмаслик лозим. Зеро, шариатимиздаги далиллар ғоятда аниқ-равшан тарзда айтилган бўлиб, улардан инсонларни йўлдан адаштириш ва залолатга бошлаш эмас, аксинча, ҳидоятга ва тўғри йўлга бошлаш мақсад қилинган. Қолаверса, шариатимиздаги далиллар таъвилга (яъни зоҳиридан бошқа маънога буришга) муҳтож топишмоқ ёки рамзлар ҳам эмас.\nИмом Ибн Қаййим роҳимаҳуллоҳ айтади: “Сўзловчининг айтган сўзидан нияти ойдин бўлса ёки сўзига зид мақсадни кўзлагани ошкор бўлмаса, унинг сўзини зоҳирига кўра тушуниш вожиб бўлади. Мана шу бирон олим тортишмайдиган ҳақ фикрдир. Демак, Аллоҳ таоло ва Расулининг, шунингдек, мукаллаф – эс-ҳушли, балоғатга етган инсоннинг сўзини кўриниб турган маъносига кўра тушуниш вожиб бўлади. Аслида, суҳбат пайтида сўзнинг зоҳир маъноси қасд қилинади ва бошқа йўл билан сўзни тушунтириш ва тушуниш ҳолати учрамайди. Очиқ маъносидан бошқасини даъво қилган кимса баён қилиш ва тушунтириш ниятида сўзлаётган сўзловчи номига ёлғон тўқиган ҳисобланади”.\nДинимиз келтирган далилларни ҳеч бир асосли шаръий далилсиз зоҳиридан бошқа маънога бураётган кимсалар ўзлари билган ё билмаган ҳолда шариатимизга таъна қилаётган бўлишади. Негаки, уларнинг бу қилмишларининг ҳақиқати шундан иборатки, шариат зоҳиридан тушунилган маънодан бошқа маъно ирода қилинган далилларни келтирган: шариат муродини баён қиладиган, тўғри йўлга соладиган ва ҳидоятга йўллайдиган далил келтирмаган.\nАслида, шариат мукаллафга, яъни эс-ҳушли, балоғатга етган бандага бундай далиллар билан хитоб қилмасдан, ўз ҳолига ташлаб қўйиши банда учун яхшироқ ва тўғри йўлни топишига яқинроқ эди.\nНабий соллаллоҳу алайҳи ва саллам охирзамон қирғинларида рўй берадиган оят-аломатлар ёки ҳолатлар ҳақида хабар берсалар ва уларнинг айримлари замонамизга тўғри келмайдигандек кўринса, ушбу белги ва ҳолатларни зоҳирига кўра тушуниш ва бошқа маънога бурмаслик вожиб бўлади. Сабаби у зот соллаллоҳу алайҳи ва саллам келажак замон ҳақида хабар бермоқдалар! Бинобарин, шунга ўхшаш далилларни аломат ва ҳолатлари билан ҳозирги кунимизга татбиқ этиш ёки замонамизга тўғри келмагани учун далилларни ботил деб даъво қилиш ё бошқа маънога буриш – буларнинг барчаси далилга муҳтож даъволар. Бу даъволарни қўллаб-қувватлайдиган далил бўлмаса, ғайбга тош отиш, беилм гапириш, фаҳм-фаросат қосирлиги, моҳиятини тушунмаслик ҳисобланади. Жумладан, охирзамонга келиб одамлар қилич, от ва шунга ўхшаш қадим замондаги қурол-яроққа қайтиши ҳақида келган далиллар. Буни зоҳирига кўра тушунаверамиз. Чунки, биз қўлланаётган замонавий технологиялар муайян сабабларга боғлиқдир. Ушбу сабаблар битса ёки битмаса ҳам, Аллоҳ азза ва жалла бир ишни истаса, вазиятлар ўзгариб кетади ва одамлар олдинги ҳолатларига қайтади ёки Аллоҳ хоҳлаган ва тақдир қилган бошқа бир ҳолатга ўтиб кетади.\n Қаранг: “Ас-сафадия”, (2\_84) ва “Ас-савоиқул-мурсала”, (2\_743).\n Қаранг: “Мажмуу фатово Ибн Таймия”, (4\_157, 158), Шарҳу ал-ақидадатул-асфаҳония”, (165-бет), “Мувофақот”, (3\_289) ва “Манҳажул-истидлол ъалаа масоилул-эътиқод”, (2\_501-527).\n “Мажмуу фатово Ибн Таймия”, (17\_353) қисқартириб нақл қилинди. Қаранг: “Жомеъу баёнил-илми ва фазлиҳи”, (2\_112 чи ва ундан кейинги бетлар), “Мувофақот”, (3\_285) ва “Шарҳу ал-ақидатут-таҳовия”, (1\_194).\n Қаранг: Шофеий, “Ар-рисола”, (322, 341), Ибн Қаййим, “Эъломул-муваққеъийн”, (3\_120, 121), Муҳаммад Амин Шинқитий, “Азвоул-баён”, (7\_438) ва Бозмул, “Мавқифул-муслими минал-фитан”, (38-45-бетлар).\n Ибн Қаййим, “Эъломул-муваққеъийн”, (3\_120, 121). Шунингдек, қаранг: Шофеий, “Ар-рисола”, (341-бет).\n Қаранг: Ибн Қаййим, “Ас-савоеқул-мурсала”, (1\_310, 311).\n Қаранг: Саид Ҳавво, “Ислом”, (4\_75), “Фиқҳу ашротис-соа”, (196-бет) ва “Маолиму ва манороту фи танзили аҳодисил-фитан”, (126-129-бетлар).\nAvvalgi maqolaШариат мақсадлари | 1-дарс | Шайх Содиқ Самарқандий\nKeyingi maqola Усмон розияллоҳу анҳу: Вилоятлар ва волийлар (6)


Венесуэла президенти АҚШ Сурия ва Ироқдан чиқиб кетишига умид билдирди\n08:16 / 13.11.2016\nВенесуэла президенти Николас Мадуро АҚШ президенти этиб Дональд Трамп сайлангандан кейин АҚШ ҳукумати дунёнинг турли қисмларидаги урушларда қатнашишини тўхтатади, деб умид билдирмоқда. Бу ҳақда Globovision хабар бермоқда.\n"Трамп ўзи билан ўз иш ўринларида барқарорликни, АҚШ Сурия, Ироқ, Ливия ва бошқа давлатларни барбод қилган урушлардан кетади деб кутаётган миллионлаб америкаликларнинг қарашларини акс эттиради", деб айтди Мадуро.\nМадуронинг фикрича, АҚШдан "империя бўлишдан тўхташи ва тинч, кучли давлатга айланишини кутиш" вақти келди.\nАввалроқ Мадуро Венесуэла АҚШ билан дўстона муносабатларни қўллаб-қувватлашга тайёрлигини айтганди.\nАҚШ Николас Мадуро Венесуэла президенти


Азиза Ниёзметова санъат оламидаги пасткашликлар ҳақида гапирди » Ўзбекистон янгиликлари – Zamin.uz\nАзиза Ниёзметова санъат оламидаги пасткашликлар ҳақида гапирди\nСанъат оламидаги энг пасткашлик — саҳнада турган санъаткорнинг пастдаги ва юқоридаги санъаткорларни менсимай қўйишидир. Ўзидан кетиб қолиши жуда хунук ҳолат. Одатда, хонандаларнинг маъмури бўлади. Қайсидир маъмурлар бир санъаткор билан ишлаб, кейинчалик, бошқа санъаткорга ўтганда, аввалги хонанданинг рейтингини, баҳосини туширишга ҳаракат қилишади. Ўзи бирга ишлаётган санъаткорнинг эса баҳосини оширади. Маъмурларнинг бу даллолликларини ҳам пасткашлик, деб биламан. Санъатдаги пасткашлик — бу атрофингга ёмон ниятли одамларнинг йиғилиб қолишида, ёмон йўлга бошловчилар ҳам улар булади. Доим Яратгандан мени ёмон ниятли кимсалардан асрагин, деб сўрайман.\nПул ва бойлик ҳақида\nПулни ким яхши кўрмайди, пул ва бойлик ҳаммага ёқади. Лекин бу ҳар қандай йўл билан унга эришишга интилиш керак, дегани эмас, албатта. Меҳнат қилиб пул топишнинг ўзи гўзал, кейинчалик унинг роҳатини кўриш ҳам тотли. Пулнинг орқасидан қувиш керак эмас, “Меҳнат қилинг, пул сизни излаб келсин” деган шиор билан яшайман.\nАёлнинг суянчиғи бўлмаса…\nАёлнинг, ҳар кимнинг ҳам суянчиғи аввало, Яратган, сўнг ота-онаси, деб биламан. Аёл эри топиб келса ҳам, “олма пиш, оғзимга туш”, деб ўтириши керак эмас. Аёл киши биринчи навбатда, ўзига, кучига ва ақлига ишониши керак. Қачонки, ўзига ишонса, доим йўлини топади. Суянчиқ танлаб, унга ишониб қолиш ҳам ҳар кимнинг ўзига боғлиқ бўлса керак.\nСанъатда душманим бор экан, деб ҳеч қачон саҳнага чиқмаганман. Мақсадим, Хоразм фольклор санъатини, Хоразм этнографияси, маданияти, либосларини, оддий гармон ва доира билан айтиладиган қўшиқларини эстрада йўналишида куйлаб, халққа олиб чиқиш менинг ягона мақсадим. Мухлисларим учун ижод қиламан. Ҳар кимнинг ўз йўли, мухлислари бор. Менга чалинган қарсак эртага бошқаларга ҳам чалиниши мумкин. Бунинг учун ўта эмоционал бўлиб, душманлик қилиш керак эмас. Мен шу санъат майдонига чиқдимми, ўзимга, маҳоратимга ишонаман. Менинг душманим бор экан, деб, ҳали унга кўрсатиб қўяман, деган маънода ижод қилиш — бу қолоқлик, маданиятсизлик, деб ўйлайман.\nАёл санъаткорларнинг ҳомийси эркак киши бўлса…\nМен ўзимга ишонаман. Менинг эркак ҳомийга суянадиган жойим йўқ. Шу пайтгача менда бу борада муаммо бўлмаган. Ўз аравамни ўзим тортиб ўрганганман. Бундай ҳамкорларга муҳтожлик жойим йўқ.\nСанъатнинг йўлини оқ-қора йўлакларга ўхшатаман. Ҳаммага бирдек ёқа олмайсиз. Кимгадир хонишингиз ёқса-да, кийиниш услубингиз ёқмайди. Кимдир кўринишингизни ёқтиради-ю, санъатни ёқтирмайди. Яна кимгадир юз фоиз ёқасиз, кимдир ёқтирмайди. Бу оддий ҳол. Аммо нима бўлган тақдирда ҳам, санъаткор мухлислари учун ижод қилишда давом этаверади.\nОта-онам, фарзандларим ёнимда. Мухлисларим, дўстларим бор. Тошкентга келганимдан буён ота-онам ва фарзандларим ҳам мен билан бирга яшайди. Шундай экан, дийдор соғинчи ва армонлари мен учун бегона.\nТеглар: Азиза Ниёзметова санъат пасткашлик\n14:13 Тадқиқот: Одамларнинг учдан бир қисми учун смартфон ота-онадан муҳимроқ бўлиб чиқди